text:
KGAOLO 130
Jesu o a Gafiwa le go yo Bolawa
MATEO 27:31, 32 MAREKA 15:20, 21 LUKA 23:24-31 JOHANE 19:6-17
PILATO O LEKA GO LOKOLLA JESU
JESU O AHLOLELWA LEHU
Gaešita le ge Jesu a ile a swarwa ka sehlogo le go kwerwa, maiteko a Pilato a go mo lokolla ga a kgome dipelo tša baperisita ba bagolo le badirišani ba bona gore ba mo lokolle. Ga ba nyake selo seo se tlago go šitiša go bolawa ga Jesu. Ba duletše go goeletša ka gore: “Mo kokotele koteng! Mo kokotele koteng!” Pilato o ba araba ka gore: “Lena mo tšeeng le mo kokotele koteng gobane ga ke mmone molato le ge e le ofe.”—Johane 19:6.
Tatofatšong ya bona ya bopolitiki, Bajuda ba palelwa ke go kgodiša Pilato gore Jesu o swanetše go hwa, eupša go thwe’ng ka tatofatšo ya bona ya bodumedi? Ba boela tatofatšong ya thogako yeo e ilego ya rotošwa ge Jesu a be a sekišwa ke lekgotla la Sanhedrine. Ba re: “Re na le molao gomme go ya ka molao, o swanetše go hwa, gobane o itirile morwa wa Modimo.” (Johane 19:7) Pilato o thoma go kwa ka tatofatšo ye.
Pilato o boela ka ntlong ya gagwe gomme o nyaka tsela yeo ka yona a ka lokollago monna yo yoo a ilego a kgotlelela go swarwa gampe le yoo mosadi wa yena Pilato a mo lorilego. (Mateo 27:19) Go thwe’ng ka tatofatšo e mpsha yeo Bajuda ba e dirago, ya gore mogolegwa yo ke “morwa wa Modimo”? Pilato o a tseba gore Jesu o tšwa Galilea. (Luka 23:5-7) Lega go le bjalo o botšiša Jesu ka gore: “O tšwa kae?” (Johane 19:9) Na Pilato a ka ba a ipotšiša gore Jesu o kile a phela pele, gomme ka tsela e itšego a ipotšiša gore o tšwa go Modimo?
Pilato o ikwetše ka boyena ge Jesu a bolela gore ke kgoši, eupša Mmušo wa gagwe ga se karolo ya lefase le. Ka ge Jesu a sa nyake go hlalosa seo a se boletšego pejana, o a ikhomolela. Go gana ga Jesu go araba go befediša Pilato, gomme a galefile o re go Jesu: “Na ga o mpolediše? Na ga o tsebe gore ke na le matla a go go lokolla le a go go kokotela koteng?”—Johane 19:10.
Ge e le gabotse Jesu o re: “O ka be o se na matla go nna le gatee ge nkabe o se wa a newa a etšwa godimo. Ke ka baka leo motho yo a nkgafetšego go wena a nago le sebe se segolo.” (Johane 19:11) Go molaleng gore Jesu ga a bolele a naganne ka motho o tee. Go e na le moo, o ra gore Kayafa le badirišani ba gagwe gotee le Judase Isikariote ba rwele boikarabelo bjo bogolo go feta Pilato mabapi le taba ye.
Pilato a kgahlilwe ke boitshwaro bja Jesu le tsela yeo a bolelago ka yona, e bile a tšhošwa kudu ke taba ya gore Jesu a ka ba a etšwa go Modimo, Pilato o leka gape go mo lokolla. Lega go le bjalo, Bajuda ba rotoša poifo e nngwe yeo Pilato a nago le yona. Ba mo tšhošetša ka gore: “Ge e ba o ka lokolla motho yo, gona ga o mogwera wa Kesara. Motho yo mongwe le yo mongwe yo a itirago kgoši o ganetšana le Kesara.”—Johane 19:12.
Mmuši yo o ntšhetša Jesu ka ntle gape gomme e le ge a dutše sedulong sa kahlolo, o botša setšhaba o re: “Bonang kgoši ya lena!” Lega go le bjalo, Bajuda ga ba ineele. Ba goeletša ka gore: “Mo tloše! Mo tloše! Mo kokotele koteng!” Pilato o lopa a re: “Na ke kokotele kgoši ya lena koteng?” Ke kgale Bajuda ba sa rate pušo ya Baroma; lega go le bjalo, baperisita ba bagolo ba bolela ka sebete ba re: “Ga re na kgoši, ge e se Kesara.”—Johane 19:14, 15.
Ka ge Pilato a ineela ka baka la poifo dikgopelong tše di sa kgaotšego tša Bajuda, o gafa Jesu gore a bolawe. Bahlabani ba apola Jesu seaparo sa mmala o mophepolo gomme ba mo apeša diaparo tša gagwe tša ka ntle. Ge Jesu a išwa gore a yo kokotelwa koteng, o swanetše go ithwalela yona.
Bjale e šetše e le mesong ya Labohlano, Nisani 14. Jesu o be a dutše a phafogile ga e sa le go tloga Labone mesong gomme o ile a lebeletšana le ditiragalo tše bohloko ka go latelana. Ka ge a imelwa ke kota ya tlhokofatšo, Jesu o felelwa ke matla. Ka gona bahlabani ba gapeletša motho yo a fetago ka tsela, yena Simone wa Kirene yeo e lego Afrika, gore a rwale kota a e iše lefelong leo Jesu a tlago go bolaelwa go lona. Batho ba bantši ba a mo latela, ba bangwe ba itshetla dihuba ba le manyaming le go llišwa ke seo se diregago.
Jesu o botša basadi bao ba kwelego bohloko, o re: “Barwedi ba Jerusalema, tlogelang go ntelela. Go e na le moo, iteleleng le llele le bana ba lena, gobane go tla mehla yeo ka yona batho ba tlago gore: ‘Go thaba basadi ba baopa le dipopelo tšeo di sa kago tša belega le matswele ao a sa kago a amuša!’ Ke moka ba tla thoma go re go dithaba: ‘Re weleng!’ Ba re go meboto: ‘Re khupetšeng!’ Ge e ba ba dira dilo tše ge sehlare e le moketla, gona go tla direga’ng ge se omeletše?”—Luka 23:28-31.
Jesu o bolela ka setšhaba sa Bajuda. Se etša sehlare seo se hwago seo se sa hlwago se oma, ka ge Jesu a sa dutše a le gona gomme le Bajuda ba bantši bao ba dumelago go yena ba sa le gona. Ge ba ba tlošwa setšhabeng, go tla šala feela setšhaba seo se se nago tswalano le Modimo seo se swanago le sehlare seo se hwilego. Sello e tla ba se segolo gakaakang ge madira a Baroma ao a phethago kahlolo ya Modimo a fediša setšhaba seo!
Ithute ka mo go oketšegilego
Jesu Kriste o a Bolawa
Ke tiragalo efe e mpsha yeo Jesu a ilego a e thoma pele a ka ekwa le go kokotelwa koteng?


c: text/html

text:
PONO YA BEIBELE
Go Swara Nako
Gaešita le batho bao ba dulago ba šiiwa ke nako ba bona go le bohlokwa go swara nako. Beibele e re nea bohlale tabeng ye.
Go swara nako go bohlokwa gakaakang?
LEBAKA LEO KA LONA GO LEGO BOHLOKWA
Ba bangwe ba hweditše gore go fihla mabakeng pele ga nako go fokotša kgateletšego. Gape go swara nako go okeletša motho botumo bjo bobotse. Bjang?
Go swara nako go bontšha go ba le bokgoni. Ge o swere nako, se se bontšha gore o leka go laola bophelo bja gago, gomme ga o dumelele maemo a go thibela go dira dilo tšeo o nyakago go di dira.
Go swara nako go bontšha gore o ka botwa. Setšhabeng seo gantši dikholofetšo di sa phethagatšwego e bile di hlokomologwago, batho ba tšeela godimo bao ba phethagatšago dikholofetšo tša bona. Batho bao ba botwago ba hlompšha ke bagwera le ba lapa. Bathwadi ba tšeela godimo bao ba fihlago mošomong ka nako le bao ba fetšago mošomo wa bona ka nako. Bašomi bao ba botwago ba ka putswa ka go fiwa boikarabelo bjo bogolo le mogolo o montši.
SEO BEIBELE E SE BOLELAGO
Ka Beibeleng go na le ditemana tšeo di bolelago ka go swara nako. Ka mohlala, Beibele e re: “Dilo ka moka di dirwe ka bothakga le ka thulaganyo.” (1 Bakorinthe 14:40) Ge batho ba babedi ba dumelelane go kopana lefelong le itšego ka nako e itšego, go bohlokwa e bile ke ga maleba gore ba fihle ka nako. Gape Beibele e re: “Selo se sengwe le se sengwe se na le nako ya sona e beilwego, gaešita le dilo tšohle ka tlase ga magodimo di na le nako ya tšona.” (Mmoledi 3:1) Mantšu ao a dikologilego temana ye a bontšha gore go na le “nako ya go bjala le nako ya go tumola se se bego se bjetšwe.” (Mmoledi 3:2) Balemi ba bjala mabele ka nako ya maleba gore ba tle ba bune kudu ka mo go ka kgonegago. Ka mantšu a mangwe, balemi ba a boelwa ge ba swara nako ya go lema.
Beibele e utolla lebaka leo le kwagalago kudu la go swara nako: Se se bontšha go hlompha batho ba bangwe le nako ya bona e bohlokwa. (Bafilipi 2:3, 4) Go fapana le seo, bao ba dulago ba dira gore ba bangwe ba ba emele ka mehla, ge e le gabotse ba ka ba ba utswa nako ya bona.
“Le se ke la kgahlegela ditaba tša lena feela, eupša le kgahlegele le tša ba bangwe.”
—Bafilipi 2:4.
Ke eng seo o ka se dirago gore o sware nako?
SEO BEIBELE E SE BOLELAGO
Beibele e re kgothaletša go rulaganya dilo e sa le pele. (Diema 21:5) Ge o hwetša gore ka mehla o palelwa ke go swara nako yeo e beilwego, go ka direga gore o na le dilo tše dintši kudu tšeo o swanetšego go di dira. Ke ka lebaka la eng o sa fokotše dilo tšeo di se nago mohola e bile di go jelago nako? Beakanya nako e ntšinyana ya go phetha mabaka gomme o ikemišetše go fihla ka pela. Seo se tla go thuša go lebeletšana le maemo ao a sa letelwago, a bjalo ka pitlagano ya dinamelwa goba boemo bjo bo sa kgahlišego bja leratadima.
Beibele gape e re kgothaletša go ba le boipoetšo. (Diema 11:2) Se se bolela go tseba mo o felelago gona. Pele o ka dumela gore o tla phetha lebaka goba mošomo o itšego, lebelela maemo a gago. Ka go dumela goba go rera go dira dilo tše dintši tšeo o ka se kgonego go di fihlelela, o okeletša wena le ba bangwe kgateletšego le go nolega moko.
Go oketša moo, Beibele e re botša gore re šomiše nako ya rena ka bohlale. (Baefeso 5:15, 16) Thoma pele ka go dira mešomo e bohlokwahlokwa. (Bafilipi 1:10) Ka mohlala, ge o diriša dinamelwa tša batho bohle goba o emetše ba bangwe, ikhole ka nako yeo ka go bala goba ka go rulaganya dilo tšeo o tlago go di dira letšatšing leo.
“Maano a motho yo mafolofolo a a mo hola.”
—Diema 21:5.

robotstxt: allowed

filter: keep


text:
GO ITHUTA KA DISWANTŠHO
GO ITHUTA KA DISWANTŠHO
Morongwa o Matlafatša Gideone
Tše di Oketšegilego go tšwa Dihlogong tše
Hanna o Thušitše Samuele go Hlankela Jehofa
Mošomo wo o tla thuša bana ba mengwaga ya magareng ga e 3 le e 6 go ithuta ka mpho yeo Hanna a bego a e nea Samuele ngwaga o mongwe le o mongwe.
Jehofa o Araba Dithapelo tša Dilo Tšeo re di Kgopelago ka go Lebanya
Bana ba mengwaga e 6 go ya go 8 ba tla thabela mošomo wo wo o ba rutago bohlokwa bja go rapelela dilo ka go lebanya.
Jehofa o Neile Simisone Moya o Mokgethwa
Mošomo wo o thuša bana ba mengwaga ya magareng ga e 3 le 6 gore ba ithute ka Simisone le ka matla a gagwe.


text:
KGAOLO 61
Jesu o Fodiša Mošemane yo a Nago le Motemona
MATEO 17:14-20 MAREKA 9:14-29 LUKA 9:37-43
GO NYAKEGA TUMELO E MATLA BAKENG SA GO FODIŠA MOŠEMANE YO A NAGO LE MOTEMONA
Ge Jesu, Petro, Jakobo le Johane ba theoga thabeng, ba gahlana le lešaba le legolo. Go na le bothata. Bamangwalo ba kgobokanetše barutiwa, ba ngangišana le bona. Batho ba tloga ba makaletše go bona Jesu gomme ba kitimela go mo dumediša. Jesu o botšiša ka gore: “Le ngangišana le bona ka eng?”—Mareka 9:16.
Monna yo a tšwago lešabeng o khunama pele ga Jesu gomme a hlalosa a re: “Morutiši, ke tlišitše morwa wa ka go wena gobane o na le moya wo o dirago gore motho a se kgone go bolela, kae le kae mo o mo swarago gona o mmethantšha fase a tšwa lehulo ka molomong le go tsikitlanya meno gomme a felelwa ke matla. Ke boditše barutiwa ba gago gore ba o leleke eupša ga se ba kgona.”—Mareka 9:17, 18.
Go bonagala bamangwalo ba sola barutiwa ka baka la ge ba paletšwe ke go fodiša mošemane, mohlomongwe ba bile ba kwera maiteko a bona. Ka gona go e na le gore Jesu a arabe tate yo a tlaletšwego, o bolela le lešaba o re: “Aowii moloko wo o se nago tumelo le wo o kgopamego, ke tla tšwela pele ke na le lena go fihla neng?” Mantšu a a matla a šupa go bamangwalo bao ba bego ba dutše ba tshwenya barutiwa ba gagwe ge a be a se gona. Ge Jesu a retologela go tate yo a tlaletšwego, o re: “Mo tlišeng mo go nna.”—Mateo 17:17.
Ge mošemane a batamela Jesu, motemona yo a mo tsenego o mo lahlela fase a mo utlautla o šoro. Mošemane o dulela go pshikologa mo fase, a etšwa lehulo ka molomong. Jesu o botšiša tate yoo o re: “Ke nako e kaaka’ng se se mo diragalela?” Yena o araba ka gore: “Go tloga bjaneng, nako le nako o fela o mo lahlela mollong le meetseng gore o mmolaye.” Monna yo o a lopa o re: “Ge e ba o ka kgona go dira se sengwe, re šokele gomme o re thuše.”—Mareka 9:21, 22.
Tate yo o tlaletšwe, ka gobane gaešita le barutiwa ba Jesu ba paletšwe ke go mo thuša. Ge Jesu a arabela topong ya monna yoo ya tlalelo, o mo nea kgonthišetšo e kgothatšago e rego: “Go re’ng o re: ‘Ge e ba o ka kgona’? Gobane dilo tšohle di ka kgonega go motho yo a nago le tumelo.” Gateetee tate o goeletša ka gore: “Ke na le tumelo! Nthuše moo ke hlokago tumelo!”—Mareka 9:23, 24.
Jesu o bona lešaba le kitimela go yena. Jesu o kgalema motemona yo batho ka moka ba lebeletše, o re: “Wena moya wo o dirago gore motho a se kgone go bolela le go mo dira sefoa, ke go laela gore o tšwe go yena gomme o se sa tsena go yena le gatee.” Motemona ge a etšwa, o dira gore mošemane a goeletše le go mo utlautla gantši. Ke moka mošemane a robala moo a sa šišinyege. Ge batho ba bantši ba bona se, ba re: “O hwile!” (Mareka 9:25, 26) Eupša ge Jesu a swara seatla sa mošemane yoo, o a tsoga gomme “a fola go tloga ka nako yeo.” (Mateo 17:18) Go a kwagala ge batho ba makaditšwe ke seo Jesu a se dirago.
Pejana, ge Jesu a be a roma barutiwa ba gagwe go yo dira boboledi, ba be ba kgona go leleka batemona. Bjale, ba mmotšiša thopeng ba le ka ntlong ba re: “Ke ka baka la’ng re se ra kgona go leleka moya wola?” Jesu o hlalosa gore e bile ka baka la go hloka ga bona tumelo, o re: “Mohuta wo o lelekwa feela ka thapelo.” (Mareka 9:28, 29) Go be go nyakega tumelo e matla le go rapelela thušo ya Modimo e matlafatšago gore go lelekwe motemona yo matla.
Jesu o phetha ka gore: “Ruri ke re go lena, ge e ba le na le tumelo e lekanago le thoro ya sehlare sa mosetata, le tla re go thaba ye: ‘Tloga mo o ye mola,’ ke moka ya tloga gomme go ka se be le seo se le palelago.” (Mateo 17:20) Ruri tumelo e ka ba e matla!
Mapheko le mathata ao a šitišago motho go tšwela pele tirelong ya Jehofa mo gongwe a ka bonagala e le ao a sa fenyegego le ao a ka se šuthego go swana le thaba ya kgonthe. Lega go le bjalo, ge e ba re hlagolela tumelo, re ka fenya mapheko le mathata a bjalo ao a swanago le dithaba.


text:
KGAOLO 90
“Ke Nna Tsogo le Bophelo”
JESU O FIHLA KA MORAGO GA LEHU LA LATSARO
“TSOGO LE BOPHELO”
Jesu o tšwa Perea, gomme o fihla ka ntle ga motse wa Bethania, motsana wo o lego bokgole bja dikhilomithara tše e ka bago tše tharo ka bohlabela bja Jerusalema. Maria le Mareta, e lego dikgaetšedi tša Latsaro, ba a lla ka ge Latsaro a sa tšwa go hwa. Ba bantši ba tlile go tlo ba homotša.
Ke moka motho tsoko o botša Mareta gore Jesu o a batamela, gomme Mareta o kitimela go yo mo gahlanetša. Mareta o botša Jesu seo yena le ngwanabo ba ka bago ba be ba nagana ka sona matšatšing a mane, o re: “Morena, ge nkabe o be o le mo, kgaetšedi ya ka nkabe a se a hwa.” Lega go le bjalo, se ga se bolele gore ga a na kholofelo. Mareta o re: “Ke a tseba gore dilo tše dintši tše o di kgopelago go Modimo, Modimo o tla go nea tšona.” (Johane 11:21, 22) Mareta o nagana gore Jesu o sa dutše a ka thuša kgaetšedi ya gagwe.
Jesu o araba ka gore: “Kgaetšedi ya gago o tla tsoga.” Mareta o phetha ka gore Jesu o bolela ka tsogo ya nakong e tlago ya mo lefaseng, e lego kholofelo yeo Aborahama le ba bangwe ba bego ba na le yona. Le gona o bontšha go dumela ga gagwe gore seo se tla direga e le ka kgonthe, o re: “Ke tseba gore o tla tsoga tsogong letšatšing la mafelelo.”—Johane 11:23, 24.
Lega go le bjalo, na e ka ba e le gore Jesu a ka ba imolla le semeetseng boemong bjo? O gopotša Mareta gore yena o na le matla ao a a neilwego ke Modimo a go fenya lehu, o re: “Yo a dumelago go nna, gaešita le ge a ka hwa, o tla phela; le gona yo mongwe le yo mongwe yo a phelago e bile a dumela go nna, a ka se ke a hwa le gatee.”—Johane 11:25, 26.
Jesu ga a bolele gore barutiwa ba gagwe bao ba phelago ka nako yeo ba ka se tsoge ba hwile. Le yena o swanetše go hwa, bjalo ka ge a ile a botša baapostola ba gagwe. (Mateo 16:21; 17:22, 23) Jesu o gatelela gore go dumela go yena go ka lebiša bophelong bjo bo sa felego. Ba bantši ba tla hwetša bophelo bjo bjalo ka tsogo ya bahu. Lega go le bjalo, bao ba botegago bao ba tla bego ba phela bofelong bja tshepedišo ye ba ka no se latswe lehu le gatee. Go sa šetšwe gore boemo ke bofe, bohle bao ba dumelago go yena ba ka kgodišega gore ba ka se hwele sa ruri.
Eupša na Jesu, yo a itšego: “Ke nna tsogo le bophelo,” a ka thuša Latsaro yo bjale a nago le matšatši a hwile? Jesu o botšiša Mareta o re: “Na o dumela se?” Mareta o araba ka gore: “Ee Morena; ke dumetše gore o Kriste Morwa wa Modimo, Yena yo a bego a tlo tla lefaseng.” Mareta ka ge a dumela gore Jesu a ka dira se sengwe ka lona letšatši leo, o kitimela gae gomme a botša ngwanabo ka thopeng, o re: “Morutiši o gona gomme o a go bitša.” (Johane 11:25-28) Ka nako yeo, Maria o tloga ntlong, go se go ye kae a latelwa ke ba bangwe, bao ba naganago gore o ya lebitleng la Latsaro.
Go e na le moo, Maria o ya go Jesu, a wela dinaong tša gagwe a lla, ke moka a boeletša mantšu a ngwanabo a re: “Morena, ge nkabe o be o le gona, kgaetšedi ya ka nkabe a se a hwa.” A kgomilwe ke go bona Maria a lla gotee le mašaba, Jesu a tsetsela, a tshwenyega, a ba a ntšha megokgo. Seo se kgoma bao ba bonago boemo bjo. Eupša ba bangwe ba a botšiša ba re: ‘Ge e ba Jesu a kgonne go fodiša monna yo a belegwego e le sefofu, na o be a ka palelwa ke go thibela gore yo le yena a se hwe?’—Johane 11:32, 37.


text:
Thuto 8
Ke ka Baka la Eng Modimo a Dumelela Bobe le Tlaišego?
1. Bobe bo thomile bjang?
Bobe bo thomile lefaseng ge Sathane a be a bolela maaka a mathomo. Sathane e be e le morongwa yo a phethagetšego mathomong, eupša “ga se a ka a ema a tiile therešong.” (Johane 8:44) O ile a thoma go kganyoga borapedi bjo bo bego bo swanetše go lebišwa go Modimo feela. Sathane o ile a botša mosadi wa pele e lego Efa maaka gomme a mo kgodiša gore a kwe yena go e na le go kwa Modimo. Adama o ile a thekga Efa tabeng ya go se kwe Modimo. Phetho ya Adama e ile ya feleletša ka tlaišego le lehu.
Ge Sathane a be a šišinya gore Efa a se ke a kwa Modimo, o be a thoma borabele kgahlanong le bogoši bja Modimo, goba boemo bja gagwe bja go ba Yo Godimodimo. Batho ba bantši ba thekgile Sathane tabeng ya go gana gore Modimo e be Mmuši wa bona. Ka go re’alo, Sathane o ile a ba “mmuši wa lefase.”
2. Na tlholo ya Modimo e be e fokola?
Mediro ya Modimo ka moka e phethagetše. Batho le barongwa bao Modimo a ba hlodilego ba be ba ka kgona go kwa Modimo ka mo go phethagetšego. (Doiteronomio 32:4, 5) Modimo o re bopile re ena le tokologo ya go ikgethela go dira se se lokilego goba se sebe. Tokologo yeo e re dumelela gore re bontšhe lerato la rena la go rata Modimo.
3. Ke ka baka la eng Modimo a dumeletše tlaišego go fihla gona bjale?
Jehofa o dumeletše borabele bjo bo lego kgahlanong le bogoši bja gagwe ka nakwana. Ka baka la’ng? Bakeng sa go bontšha gore ga go na boiteko bja go buša ntle le yena bjo bo ka holago batho. (Mmoledi 7:29; 8:9) Ka morago ga nywaga e 6 000 ya go phela ga motho, bohlatse bo molaleng. Babuši ba batho ba paletšwe ke go fediša ntwa, bosenyi, go hloka toka le malwetši.
Go fapana le pušo ya batho, pušo ya Modimo e hola bao ba e amogelago. (Jesaya 48:17, 18) Kgauswinyane, Jehofa o tla fediša mebušo ka moka ya batho. Batho bao ba kgethago go bušwa ke Modimo ke bona feela bao ba tlago go dula lefaseng.—Jesaya 11:9.
4. Go se fele pelo ga Modimo go re nea sebaka sa go dira eng?
Sathane o ile a bolela gore ga go motho yoo a ka hlankelago Jehofa ka lerato la go hloka boithati. Na o ka rata go hlatsela gore taba ye ke maaka? O ka kgona! Go se fele pelo ga Modimo go re nea sebaka sa gore ka moka ga rena re bontšhe ge e ba re rata go bušwa ke Modimo goba ke batho. Tsela yeo re phelago ka yona e bontšha gore re eme ka lehlakoreng lefe.
5. Re ka kgetha Modimo e le Mmuši wa rena bjang?
Re ka kgetha Modimo e le Mmuši wa rena ka go tsoma borapedi bja therešo bjo bo theilwego Lentšung la gagwe, Beibele, le go ba go bjona. (Johane 4:23) Re ka gana go bušwa ke Sathane ka go se kgathe tema dipolitiking le dintweng, go swana le Jesu.
Sathane o diriša matla a gagwe go kgothaletša boitshwaro bjo bo gobogilego le ditiro tše mpe. Ge re phema mekgwa e bjalo, ba bangwe ba bagwera ba rena le ba leloko ba ka re kwera goba ba re ganetša. (1 Petro 4:3, 4) Ka gona re swanetše go dira kgetho. Na re tla gwerana le batho bao ba ratago Modimo? Na re tla latela melao ya gagwe e bohlale le e lerato? Ge e ba re dira bjalo, re tla be re hlatsela gore Sathane o be a bolela maaka ge a be a re ga go motho yoo ge a le ka tlase ga kgatelelo a ka dirago seo Modimo a se bolelago.
Go rata ga Modimo batho ke tiišetšo ya gore bobe le tlaišego di tla fela. Bao ba bontšhago gore ba dumela se ba tla phela ka mo go sa felego mo lefaseng.
Ithute ka mo go oketšegilego
Ke ka Baka La’ng Modimo a Dumelela Tlaišego?
Batho ba bantši ba nagana gore Modimo ke yena a bakago tlaišego. Wena o nagana’ng? Ithute ka seo Modimo a rego se re bakela tlaišego


text:
Ditsela tša go Hwetša Lethabo la Lapa
Go Tsošološa go Botana
Steve *: “Ga se ka ka ka nagana gore Jodi o be a ka tsoga a dirile bohlotlolo. Ke ile ka se sa hlwa ke mmota ka mo go feletšego. Ga ke kgone go hlalosa kamoo ke ilego ka thatafalelwa ke go mo lebalela ka gona.”
Jodi: “Ke kwešiša lebaka leo ka lona Steve a bego a se sa mpota. Go ntšere nywaga e mentši go bontšha gore ke be ke itshola e le ka kgonthe.”
BEIBELE e nea batho bao balekane ba bona ba dirilego bohlotlolo kgetho ya go dira phetho ya go hlala goba go se hlale. * (Mateo 19:9) Steve, yo a tsopotšwego ka mo godimo, o ile a dira phetho ya go se hlale. Yena le Jodi ba ile ba ikemišetša go phološa lenyalo la bona. Lega go le bjalo, go se go ye kae ba ile ba lemoga gore se se be se bolela se se fetago go fo tšwela pele ba dula gotee. Ka baka la’ng? Ka gobane, bjalo ka ge dipolelo tša bona di bontšha, go se botege ga Jodi go be go sentše go botana ga bona. Ka ge go botana go le bohlokwa lethabong la lapa, ba be ba swanetše go šoma ka thata.
Ge e ba wena le molekane wa gago le katanela go phološa lapa la lena ka morago ga bothata bjo bogolo bjo bjalo ka bohlotlolo, go molaleng gore le lebane le tlhohlo e kgolo. Go ka ba thata kudu dikgweding tše mmalwa ka morago ga go tseba taba ye. Eupša le ka atlega! Le ka tsošološa go botana bjang? Bohlale bjo bo hwetšwago ka Beibeleng bo ka thuša. Ela hloko mehlala e latelago e mene.
1 Botšanang Therešo.
Moapostola Paulo o ngwadile gore: ‘Ka ge bjale le lahlile maaka, le bolele therešo.’ (Baefeso 4:25) Maaka, ditherešo tše sa felelago le go homola di ka senya go botana. Ka gona le swanetše go bolela ka bolokologi e bile le botšane therešo.
Mathomong, wena le molekane wa gago le ka palelwa ke go boledišana ka go se botege moo ka baka la go befelwa kudu. Lega go le bjalo, mafelelong le tla swanelwa ke go boledišana ka go lebanya ka seo se diregilego. Le ka kgetha go se bolele dintlha ka botlalo, eupša go hlokomologa go bolela ka taba yeo ga se gabohlale. Jodi, yo a tsopotšwego ka mo godimo, o re: “Mathomong, ke ile ka hwetša go le thata o šoro e bile go se bose go bolela ka taba yeo. E be e le selo seo ke bego ke itshola gore ke se dirile e bile ke nyaka go fo se lebala.” Lega go le bjalo, go se boledišane mo go ile gwa baka mathata. Ka baka la’ng? Steve o re: “Ke ile ka dula ke gononela Jodi ka ge a be a sa nyake go bolela ka go se botege moo.” Ge a nagana ka taba yeo, Jodi o dumela ka gore: “Go se boledišane le monna wa ka ka taba yeo go ile gwa re palediša go fola maikwelong.”
Ka ntle le pelaelo, poledišano le ge e le efe ya mabapi le go se botege e tla ba e kwešago bohloko. Debbie, yoo monna wa gagwe, Paul, a ilego a dira bohlotlolo le mongwaledi wa gagwe, o re: “Ke be ke ena le dipotšišo tše dintši. Go tlile bjang? Ke ka baka la’ng? Ke’ng seo ba bego ba bolela ka sona? Ke be ke fela ke ferekana kudu, ke dula ke nagana ka seo se diregilego e bile ke botšiša dipotšišo tše di oketšegilego ge dibeke di dutše di feta.” Paul o re: “Go a kwešišega gore ka dinako tše dingwe dipoledišano tša ka le Debbie di be di feleletša ka dingangišano. Eupša re be re kgopelana tshwarelo ka morago. Dipoledišano tšeo tša go botšana therešo di ile tša dira gore re batamelane kudu.”
Le ka dira bjang gore dipoledišano tšeo di se ke tša fetoga dingangišano? Gopola gore morero wa gago o mogolo ga se go otla molekane wa gago eupša ke go ithuta go tšwa go seo se diregilego gotee le go tiiša lenyalo la lena. Ka mohlala, Chul Soo le mosadi wa gagwe, Mi Young, ba ile ba hlahloba tswalano ya bona ba naganne ka go se botege ga Chul Soo. Chul Soo o re: “Ke ile ka lemoga gore ke be ke swaregile kudu ka dikgahlego tša ka. Gape ke be ke tshwenyegile kudu ka go kgahla batho ba bangwe le go dira seo ba bego ba nyaka ke se dira. Ke be ke ba fa nako ya ka le tlhokomelo ya ka e ntši. Ka baka leo, ke be ke fetša nako e nyenyane le mosadi wa ka.” Go lemoga se go thušitše Chul Soo le Mi Young go dira diphetogo tšeo di ilego tša tiiša lenyalo la bona, ge nako e dutše e eya.
LEKA MOKGWA WO: Ge e ba o le molekane yo a sego a botega, phema go itirela sehlašana sa ntšhirela goba go sola molekane wa gago. Ipone o ikarabela ka ditiro tša gago le ka bohloko bjo o bo bakilego. Ge e ba o le molekane yo a kwešitšwego bohloko, o se ke wa hlabela molekane wa gago mašata goba go diriša polelo e gobošago. Ka go phema polelo e bjalo, o tla kgothaletša molekane wa gago go tšwela pele a bolela ka bolokologi le wena.—Baefeso 4:32.
2 Šomang Mmogo.
Beibele e re: “Ba babedi ba phala o tee.” Ka baka la’ng? “Ka gobane ba hwetša moputso o mobotse ka go itapiša ga bona. Ge yo mongwe a ewa, yo mongwe a ka tsoša mogwera yoo wa gagwe.” (Mmoledi 4:9, 10) Molao woo wa motheo o šoma kudu ge le šoma ka thata go tsošološa go botana ga lena.
Ge le šoma mmogo, wena le molekane wa gago le ka atlega go lwantšha go se botane moo go šwahletšego tswalano ya lena. Lega go le bjalo, bobedi bja lena le swanetše go ikemišetša go phološa lenyalo la lena. Ge le ka leka go lebeletšana le boemo le ikemetše, le ka ba le ipakela mathata a oketšegilego. Le swanetše go lebelelana le le balekane.
Steve le Jodi ba ile ba lemoga seo. Jodi o re: “Go tšere nako e telele, eupša nna le Steve re ile ra šoma mmogo go tiiša tswalano ya rena. Ke be ke ikemišeditše gore le ka mohla ke se ke ka mmakela bohloko bjo bjalo gape. Le gona gaešita le ge Steve a be a ekwa bohloko, o be a ikemišeditše go se dumelele lenyalo la rena le thubega. Letšatšing le lengwe le le lengwe, ke be ke tsoma ditsela tša go mo kgonthišetša ka potego ya ka, gomme o ile a tšwela pele a mpontšha gore o a nthata. Ka baka la se, ke tla dula ke mo leboga.”
LEKA MOKGWA WO: Ikemišetšeng go šoma mmogo go tsošološa go botana lenyalong la lena.
3 Dira Gore Mekgwa ya Kgale e Tšeelwe Legato ke e Mefsa.
Ka morago ga go lemoša batheetši ba gagwe ka bohlotlolo, Jesu o neile keletšo e rego: “Bjale, ge e ba leihlo leo la gago la le letona le go diriša sebe, le gonye o le lahlele kgole le wena.” (Mateo 5:27-29) Ge e ba o le molekane yo a sego a botega, na o ka nagana ka ditiro goba mekgwa yeo e ka gonywago gomme ya lahlelwa kgole, bakeng sa lenyalo la lena?
Go molaleng gore o swanetše go kgaotša kgokagano le motho yo go dirilwego bohlotlolo le yena. * (Diema 6:32; 1 Bakorinthe 15:33) Paul, yo a tsopotšwego pejana, o ile a fetoša lenaneo la gagwe la mošomo gotee le nomoro ya gagwe ya mogalathekeng e le gore a se sa kgokagana le mosadi yoo yo mongwe. Lega go le bjalo, maiteko ao a ile a se kgone go kgaotša kgokagano ka moka. Paul o be a ikemišeditše go tsošološa go botana le mosadi wa gagwe moo a ilego a tlogela mošomo wa gagwe. Le gona o ile a se sa ba le mogalathekeng gomme a diriša wa mosadi wa gagwe feela. Na maiteko ao a ile a ba le mafelelo a mabotse? Mosadi wa gagwe, Debbie, o re: “E šetše e le nywaga e tshelelago, gomme ka dinako tše dingwe ke tshwenyega ka gore o tla leka go ikgokaganya le monna wa ka. Eupša ga bjale ke kgolwa gore Paul a ka se ineele tekong yeo.”
Ge e ba o le molekane yo a nago le molato, gape o ka swanelwa ke go dira diphetogo tše itšego semelong sa gago. Ka mohlala, o ka ba o ena le mokgwa wa go bapala ka lerato, goba o ka ba o nagana kudu ka ditswalano tša lerato le batho ba bangwe. Ge e ba go le bjalo, “[hlobola] semelo sa kgale le ditlwaelo tša sona.” Dira gore mekgwa ya kgale e tšeelwe legato ke e mefsa yeo e tla dirago gore molekane wa gago a go bote le go feta. (Bakolose 3:9, 10) Na tsela yeo o godišitšwego ka yona e dira gore o thatafalelwe ke go bontšha lerato? Gaešita le ge mathomong go ka bonagala go rona, bonagatša lerato kudu o be o kgonthišetše molekane wa gago. Steve o gopola ka gore: “Jodi o be a fela a bontšha lerato ka go ntshwara ka seatla, e bile o be a dula a mpotša gore ‘ke a go rata.’”
O ka swanelwa ke go tšea nako e itšego o botša molekane wa gago selo se sengwe le se sengwe mabapi le dilo tšeo o hlwelego o di dira. Mi Young, yo go boletšwego ka yena pejana, o re: “Chul Soo o ile a kgonthišetša gore o mpotša selo se sengwe le se sengwe seo se diregilego letšatšing, gaešita le dilo tše sego bohlokwa gakaalo, ka maiteko a go mpontšha gore o be a sa ute selo.”
LEKA MOKGWA WO: Botšišanang gore ke ditiro dife tšeo di ka thušago go tsošološa go botana ga lena. Dirang lelokelelo la tšona gomme le di diriše. Le gona, lenaneong la lena le tsenye le mediro yeo le ka e dirago mmogo.
4 Tseba Nako ya go Tšwela Pele ka Bophelo.
Le se ke la akgofela go phetha ka gore e šetše e le nako ya go thoma go phela eka dilo di boetše sekeng. Diema 21:5 e lemoša ka gore: “Mang le mang yo a akgofago o wela bohloking.” Go tsošološa go botana go tla tšea nako e telele—mohlomongwe nywaga.
Ge e ba o le molekane yo a se nago molato, iphe nako ya go lebalela ka mo go feletšego. Mi Young o gopola ka gore: “Ke be ke nagana gore go a makatša ge mosadi a palelwa ke go lebalela monna wa gagwe yo a sa botegago. Ke be ke sa kwešiše lebaka la gore a tšee nako e telele a befetšwe kudu. Lega go le bjalo, ge monna wa ka a be a se a mpotegela, ke ile ka kwešiša lebaka leo ka lona go lego thata go lebalela.” Go lebalela—le go bota motho yo mongwe—go ka tšea nako.
Lega go le bjalo, Mmoledi 3:1-3 e re go na le “nako ya go alafa.” Mathomong o ka nagana gore ke gabohlale go se botše molekane wa gago kamoo o ikwago ka gona. Lega go le bjalo, go dira bjalo ka nako e telele go ka se thuše molekane wa gago gore a go bote gape. Go lokiša tswalano e senyegilego, lebalela molekane wa gago gomme o bontšhe gore o mo lebaletše ka go mmotša maikwelo a gago a ka garegare. Gape o kgothaletše molekane wa gago gore a go botše seo se mo thabišago le seo a tshwenyegilego ka sona.
O se ke wa dula o befetšwe. Katanela go lebeletšana le pefelo ya gago. (Baefeso 4:32) O ka thušwa ke go naganišiša ka mohlala wa Modimo. O ile a kwa bohloko kudu ge barapedi ba gagwe ba Isiraele ya bogologolo ba be ba mo hlanogela. Jehofa Modimo o ile a ba a itshwantšha le molekane yo a sego a botegelwa. (Jeremia 3:8, 9; 9:2) Eupša ga se a ka a dula a “befetšwe go iša mehleng ya neng le neng.” (Jeremia 3:12) Ge batho ba gagwe ba be ba boela go yena ba itshola e le ka kgonthe, o ile a ba lebalela.
Mafelelong, ge bobedi bja lena le kgotsofetše gore diphetogo tšeo di nyakegago tswalanong ya lena di dirilwe, le tla ikwa le šireletšegile gape. Ke moka, le ka lebiša tlhokomelo dipakaneng tše dingwe, go e na le go tshwenyega kudu ka go phološa lenyalo la lena. Lega go le bjalo, beelang nako ka thoko ka mehla bakeng sa go lekola tšwelopele ya lena. Le se ke la fo iketla. Swaraganang le dipoelomorago tše nyenyane, gomme le kgonthišetšaneng gore le a ratana.—Bagalatia 6:9.
LEKA MOKGWA WO: Go e na le go leka go bušetša lenyalo la lena boemong bja lona bja pele, lebelelang modiro wa lena e le go aga tswalano e mpsha yeo e tiilego le go feta.
Le ka Atlega
Ge le ikwa le sa kgonthišega, gopolang se: Modimo ke Mothomi wa thulaganyo ya lenyalo. (Mateo 19:4-6) Ka baka leo, ka thušo ya gagwe, le ka dira gore lenyalo la lena le atlege. Banyalani ka moka bao go boletšwego ka bona ka mo godimo ba ile ba diriša keletšo e bohlale ya Beibele gomme ba ile ba kgona go phološa manyalo a bona.
Ga bjale e šetše e le nywaga ya ka godimo ga e 20 ga e sa le go tloga mola mathata a tsoga tswalanong ya Steve le Jodi. Steve o bolela ka boripana ka tsela ya bona ya go tsošološa lenyalo la bona ka gore: “Re dirile diphetogo tše bohlokwahlokwa ka morago ga go thoma go ithuta Beibele le Dihlatse tša Jehofa. Thušo yeo re e hweditšego e bile e kgolo kudu. Ka baka leo, re kgonne go kgotlelela dinako tšeo tše thata.” Jodi o re: “Ke ikwa ke šegofaditšwe kudu ka ge re kgonne go kgotlelela nako yeo e thata kudu. Ka go ithuta Beibele mmogo, le ka boitapišo bjo bogolo, ga bjale re na le lenyalo le le thabišago e le ruri.”
^ ser. 3 Maina a fetotšwe.
^ ser. 5 Bakeng sa thušo ya go dira phetho yeo, bona ditokollo tša Phagofa! tša May 8, 1999, letlakala 6, le August 8, 1995, matlakala 10 le 11.
^ ser. 17 Ge e ba go ka tšea nako e itšego go se ikgokaganye le yena go sa kgonege (bjalo ka mošomong), gona o swanetše go kopana le yena feela ge o gapeletšega. Dirišana le motho yoo pele ga batho ba bangwe e bile molekane wa gago a tseba.
IPOTŠIŠE GORE . . .
Ke ka baka la’ng ke ile ka dira phetho ya go phološa lenyalo la ka go sa šetšwe go se botege mo go bilego gona?
Ke dika dife tše dibotse tšeo ke di bonago go molekane wa ka gona bjale?
Ke ile ka bontšha lerato bjang ka ditsela tše dinyenyane ge nna le molekane wa ka re be re sa le lefereyong, gona nka dira seo bjang gape?
Ithute ka mo go oketšegilego
Kamoo o ka Dirago Bophelo bja Lapa la Gago Gore bo Thabiše
Lerato leo Jesu a le bontšhitšego ke mohlala wo o swanetšego go ekišwa ke banna bao ba nyetšego, basadi bao ba nyetšwego, batswadi le bana. Rena re ithuta eng go yena?


text:
Na o Dumela Gore o Kile wa Phela Nakong e Fetilego?
“Go boela bophelong ke taba ya kgonthe, e bile ke therešo gore bao ba phelago ba tšwa bathong ba hwilego le gore meoya ya bahu e gona.”—PLATO, RADIFILOSOFI WA MOGERIKA, LEKGOLONG LA BO-5 LA NYWAGA B.C.E., A TSOPOLA YO GO THWEGO KE SOCRATES.
“Ka ge moya o sa be gona ka ntle le mmele e bile e se wona mmele, o ka ba mmeleng o tee goba go o mongwe gomme wa fetela mebeleng e sa swanego.”—GIORDANO BRUNO, RADIFILOSOFI WA MOTALIANA, LEKGOLONG LA BO-16 LA NYWAGA C.E.
“Ga go na selo seo se hwilego: batho ba bonagala eka ba hwile . . . mola e le gore ba lebeletše bjalo ka ge eka ke ka mafasetere meoya ya bona e le mebeleng e mefsa le e šele.”—RALPH WALDO EMERSON, MONGWADI WA DITAODIŠO YO E BILEGO E LE SERETI, LEKGOLONG LA BO-19 LA NYWAGA C.E.
NA O kile wa ipotšiša gore ge e le gabotse ke wena mang? Na o kile wa akanya ge e ba o kile wa phela nakong e fetilego? Ge e ba go le bjalo, ga se wena feela. Go tloga mehleng ya bogologolo, batho ba ditlogo tše di sa swanego ba ile ba ipotšiša dipotšišo tšeo. Ba bangwe ba ile ba tsoma dikarabo ka go retologela tumelong ya go tswala gape ka mmele o mongwe. Ye ke kgopolo ya gore ge motho a ehwa, seo go thwego ke moya o sa bonagalego o tlogela mmele gomme wa tswalwa gape ka mmele o mongwe—e le motho, phoofolo goba gaešita le semela—ka lekga letee goba a mantši ka go latelelana.
Gaešita le ge tumelo yeo e ka kgotsofatša batho ba bangwe, re ka kgodišega bjang gore ke therešo? Lentšu la Modimo, Beibele, le re’ng ka taba ye? Lega go le bjalo, re swanetše go thoma ka go botšiša gore, Kgopolo ye e tšwa kae?
Thuto ya go Tswalwa Gape ka Mmele o Mongwe e Thomile Kae?
Go ya ka boradihistori le diithuti, badudi ba Babilona ya bogologolo, e lego motse wo o theilwego karolong ya mafelelo ya ngwagakete wa boraro B.C.E., ba ile ba thoma go dumela kgopolo ya go se hwe ga moya wa motho. Ge Morris Jastrow, yo monyenyane, a bolela ka pukung ya gagwe ya The Religion of Babylonia and Assyria o re: Bothata bja go se hwe “bo hlokometšwe kudu ke borathutatumelo ba Babele.” O hlalositše gore go Bababilona, “lehu e be e le tsela ya go ya bophelong bja mohuta o mongwe. Ga go pelaelo gore kgopolo ya gore go na le selo se itšego seo se tšwelago pele se phela e bakilwe ke go se kgone go kwešiša gore ge motho a ehwa o kgaotša go ba gona.”
Go tloga mathomong a tšona kua Babilona, dithuto tšeo di lego mabapi le go tswalwa gape ga moya ka mmele o mongwe di ile tša thoma go rutwa le dikarolong tše dingwe tša lefaseng la bogologolo. Boradifilosofi ba Maindia ba ile ba tšweletša tshepedišo ya tumelo e raraganego yeo e sepedišanago le medikologo ya go tswalwa gape yeo e theilwego molaong wa sebaki le mafelelo, goba Karma. Boradifilosofi ba Bagerika bao ba nago le tutuetšo le bona ba ile ba amogela kgopolo ya go tswalwa gape ka mmele o mongwe, e lego seo se ilego sa dira gore ba bangwe ba thome go e dumela.
Ge go tliwa mehleng ya rena, thuto ya go tswalwa gape ka mmele o mongwe e ile ya thoma go ratwa kudu dinageng tša ka Bodikela. Batho bao ba tumilego le bafsa ba thomile go kgahlegela dikgopolo le ditirelo tša madumedi a ka Bohlabela. Lehono, go na le dipuku tše dintši kudu le Diwepesaete tšeo di ahlaahlago bohlokwa bja seo go thwego ke diphihlelo tša bophelo bja nakong e fetilego. Selo seo se thomilego go ratwa kudu dinageng tše dintši ke seo se bego se dutše se bitšwa kalafo ya bophelo bja nakong e fetilego. E kgothaletša mokgwa wa go robatša eupša motho a sa dutše a kgona go araba bakeng sa go hlahloba seo go thwego ke maphelo a batho a nakong e fetilego e le go leka go kwešiša boemo bja bona bja gona bjale bja tša maphelo gotee le boitshwaro bja bona.
Na Thuto ya go Tswalwa Gape ka Mmele o Mongwe ke ya Therešo?
Gaešita le ge thuto ya go tswalwa gape ka mmele o mongwe e thomile mehleng ya bogologolo, ruri go nyakega karabo ya potšišo ye e bohlokwa kudu—Na ke ya therešo? Le gona Bakriste ba tla nyaka go tseba ge e ba tumelo yeo e sepedišana le tumelo ya Bokriste yeo e theilwego Beibeleng. (Johane 17:17) Ka ge Mmopi wa rena, Jehofa Modimo, e le Mothopo wa bophelo le “Moutolodi wa diphiri,” o utolla dilo tše itšego ka bophelo le lehu tšeo batho ba sa di tsebego. Re ka hlola ka Lentšung la gagwe, Beibele, ka kgodišego bakeng sa go hwetša dikarabo tša mabapi le taba ye.—Daniele 2:28; Ditiro 17:28.
Dikarabo tša Modimo di ka lemogwa gabonolo ge e ba re dumelela Beibele gore e itlhatholle. Ka mohlala, go Genesi 3:19, re hwetša mantšu ao Modimo a ilego a a botša Adama ka morago ga ge Adama le Efa ba ile ba se mo kwe. Modimo o itše: “O tla ja dijo ka kudumela ya sefahlego sa gago go fihlela o boela mmung, gobane o ntšhitšwe go wona. Gobane o lerole gomme o tla boela leroleng.” Adama o be a bopilwe ka lerole. Ge a ehwa, o ile a boela leroleng. Ao ke mantšu a kwagalago ao Modimo a ilego a a bolela ka taba ye. Ka gona ge motho a ehwa ga a tswalwe gape ka mmele o mongwe e le motho yo mongwe eupša o kgaotša go ba gona. * Go fo etša ge phišo le go tonya, go oma le go thapa, seetša le leswiswi e le malatodi, lehu ke lelatodi la bophelo. Bahu ba hwile e le ka kgonthe! Na taba yeo ga se e bonolo le e kwagalago?
Ka gona go swanetše go ba go ena le tlhaloso e itšego mabapi le taba ya ba bangwe ya gore go na le dilo tše itšego tšeo ba di gopolago tša bophelong bja bona bja nakong e fetilego. Go šoma ga monagano wa motho, go akaretša le go šoma ga wona mo go sa lemogegego, le ditlamorago tša dihlare tša kalafo goba tša diphihlelo tše tšhošago tša bophelo, di sa dutše di sa kwešišwe gabotse. Ditoro le ditiragalo tše di akanywago tšeo di theilwego tsebišong e ntši kudu yeo e bolokilwego moo megopolo e bolokwago gona bjokong di ka bonagala gabotse kudu moo di ka tšwelelago e le tša kgonthe. Mabakeng a mangwe, meoya e kgopo e diriša maleatlana go dira gore diphihlelo tšeo e sego tša kgonthe di bonagale e le tša kgonthe.—1 Samuele 28:7-19.
Kganyogo ya motho ya tlhago ke go nyaka go phela le go tseba ka bokamoso. Eupša kganyogo yeo e tšwa kae? Se se kgahlišago ke gore Beibele e bolela gore: “O bile o tsentše bosafelego dipelong tša batho.” (Mmoledi 3:11, New International Version) Ka baka leo, batho ba na le kganyogo e tšwago pelong ya go nyaka go phela ka mo go sa felego.
Ge e ba Mmopi wa rena, Jehofa Modimo, a tsentše kganyogo ya go phela ka mo go sa felego ka dipelong tša batho, gona ke mo go kwagalago gore o be a tla hlalosa kamoo kganyogo yeo e ka kgotsofatšwago ka gona. Beibele e utolla morero o mogolo kudu wa Mmopi wa go šegofatša batho ba kwago ka bophelo bjo bo sa felego lefaseng la paradeise. Mopsalme yo a buduletšwego e lego Kgoši Dafida, o itše: “Baloki bona e tla ba beng ba lefase, ba tla dula mo go lona ka mo go sa felego.” (Psalme 37:29) Thuto ya motheo ya Beibele yeo go sa kgonegego gore e aroganywe le morero wa Modimo wa ka mo go sa felego ke ya tsogo ya bahu.—Ditiro 24:15; 1 Bakorinthe 15:16-19.
Tsogo—Kholofelo e Kgonthišeditšwego ya Bahu
Beibele e na le dipego tše seswai tša dihlatse tšeo di bonego ka mahlo tša ge batho ba be ba tsošwa bahung ba bušetšwa bophelong lefaseng. * Tše ke dipego tša go tsošwa ga batho, e sego tša go tswalwa gape ka mmele o mongwe. Ba leloko le bagwera ba ile ba tseba le semeetseng bao ba bego ba tsošitšwe bahung. Ga go na moo ba leloko ba ilego ba swanelwa ke go tsoma gare ga masea a kgole le kgauswi e le ge ba leka go bona ge e ba le lengwe la masea e be e le moya o tswetšwego gape ka mmele o mongwe wa moratiwa wa bona yo a hwilego.—Johane 11:43-45.
Ke mo go homotšago kudu go tseba gore Lentšu la Modimo le bontšha gore batho ba bantši kudu bao ba hwilego ba tla bušetšwa bophelong tsogong ya bahu lefaseng le lefsa la Modimo, leo kgauswinyane le tlago go tšeela lefase le le kgopo legato. (2 Petro 3:13, 14) Ge e le ga bjale, dimelo tša batho ba dimilione tše dikete di bolokilwe mogopolong o ka se lekanywego le o phethagetšego wa Jehofa, Modimo yo a gopolago gaešita le maina a dinaledi ka moka! (Psalme 147:4; Kutollo 20:13) Ge a bušetša meloko e latelelanago ya batho bophelong lefaseng la gagwe le lefsa, meloko yeo e tla kgona go hwetša meloko ya gabo yona gomme e tla tsebana le bagologolo ba yona. Yeo ke tebelelo e kgahlišago le e thabišago gakaakang!
^ ser. 13 Bakeng sa tsebišo e oketšegilego, bona kgaolo 6 e rego, “Bahu ba Kae?” ka pukung ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 18 Dipego tše seswai tšeo di ngwadilwego di hwetšwa go 1 Dikgoši 17:17-24; 2 Dikgoši 4:32-37; 13:20, 21; Luka 7:11-17; 8:40-56; Johane 11:38-44; Ditiro 9:36-42; 20:7-12. Ge o bala dipego tšeo, ela hloko kamoo ditiragalo tše tša tsogo di diregilego ka gona batho ba bogetše. Pego ya senyane e hlalosa tsogo ya Jesu Kriste.—Johane 20:1-18.


text:
Bafsa, Tiišang Tumelo ya Lena
“Tumelo ke . . . bohlatse bjo bo lego molaleng bja dilo tša kgonthe tšeo di sa bonwego.”
DIKOPELO: 41, 69
1, 2. Bafsa ba ka lebeletšana le kgateletšo efe, gona ba ka dira’ng gore ba kgone go lebeletšana le yona?
NGWANA yo mongwe wa kua Brithania o ile a botša kgaetšedi yo mongwe yo mofsa yo a tsenago sekolo le yena gore: “Ka mokgwa wo o lego bohlale ka gona, ga o swanelwe ke go dumela go Modimo.” Ngwanabo rena wa Jeremane o ngwadile gore: “Barutiši ba ka ba lebelela pego ya Beibele ya mabapi le tlholo e le nonwane. Ba e ganetša kudu moo barutwana ba feleletšago ba dumela thuto ya gore dilo di itirile.” Kgaetšedi yo mofsa wa Fora o itše: “Barutiši ba sekolong sa ka ba makatšwa ke gore go sa na le barutwana ba go dumela seo Beibele e se rutago.”
2 Ka ge o le mofsa yo a hlankelago Jehofa goba yo a ithutago ka yena, na o kwa o gateletšega go dumela dithuto tšeo batho ba bantši ba di dumelago, tše bjalo ka thuto ya gore dilo di itirile, go e na le go dumela gore go na le Mmopi? Ge e ba go le bjalo, go na le dilo tšeo o ka di dirago go tiiša tumelo ya gago le go e boloka e tiile. Selo sa pele ke gore o diriše tlhaologanyo yeo Modimo a go filego yona, yeo e ‘tlago go go diša.’ E tla go šireletša go difilosofi tša lefase tšeo di ka senyago tumelo ya gago.
3. Re tlo ahlaahla’ng sehlogong se?
3 Gore motho a be le tumelo ya kgonthe, o swanetše go ba le tsebo e nepagetšego ka Jehofa. (1 Tim. 2:4) Ka gona ge o dutše o ithuta Lentšu la Modimo le dikgatišo tša rena, o se ke wa no kga ka godimo. Diriša tlhaologanyo ya gago gore o ‘kwešiše’ seo o se balago. (Mat. 13:23) A re bone gore go dira seo go ka tiiša bjang tumelo ya gago go Modimo e le Mmopi le go dumela seo Beibele e se rutago, e lego ditaba tšeo di nago le “bohlatse bjo bo lego molaleng.”
KAMOO O KA TIIŠAGO TUMELO YA GAGO
4. Ke ka baka la’ng go nyakega tumelo gore motho a dumele go Modimo goba thutong ya gore dilo di itirile, gona re swanetše go dira’ng gore re fihlelele phetho ya maleba?
4 Na o kile wa kwa motho a re o dumela thuto ya gore dilo di itirile ka gobane e theilwe go bohlatse bja thutamahlale, eupša a re go dumela go Modimo go theilwe tumelong feela? Batho ba bantši ba na le pono ye. Eupša re swanetše go dula re gopola taba še: Go nyakega tumelo gore motho a dumele go Modimo goba go thuto ya gore dilo di itirile. Ke ka baka la’ng re re’alo? Ka gobane ga go na motho yo a kilego a bona Modimo goba a bona selo se bopša. (Joh. 1:18) E bile ga go na motho le o tee—
5. Mokgatlo o re thušitše bjang go diriša menagano ya rena?
5 “Go lemoga” ke go bona selo seo se sego molaleng goba seo se sa bonagalego kapela. (Baheb. 11:3) Ka gona, batho bao ba nago le temogo ba diriša menagano ya bona, e sego feela mahlo le ditsebe. Mokgatlo wa Jehofa o re neile dilo tše dintši tšeo di ka re thušago go ba le temogo. Dilo tšeo di ka re thuša ‘go bona’ Mmopi wa rena ka mahlo a tumelo. (Baheb. 11:27) Dilo tšeo di akaretša bidio ya The Wonders of Creation Reveal God’s Glory, poroutšha ya Na Dilo tše di Phelago di Bopilwe? le ya The Origin of Life
6. O ka holega bjang ge o ka diriša dilo tšeo mokgatlo o re neilego tšona, gona wena o holegile bjang?
6 Ngwanabo rena wa mengwaga e 19 wa kua United States o boletše ka diporoutšha tše pedi tšeo re boletšego ka tšona serapeng se se fetilego gore: “Diporoutšha tše di nthušitše kudu. Ke di badile gantšintši.” Kgaetšedi yo mongwe kua Fora o ngwadile gore: “Dihlogo tše di rego, ‘Na di Hlamilwe?’ di nkgahla kudu! Di bontšha gabotse gore bahlami ba dilo ba ka ekiša dilo tša tlhago eupša ba ka se tsoge ba kgonne go ekiša go raragana ga tšona ka mo go feletšego.” Batswadi ba ngwana wa mengwaga e 15 ba mo Afrika Borwa ba itše: “Sehlogo sa mathomo seo morwedi wa rena a se balago ka gare ga Phafoga! ke se se rego, ‘Poledišano.’” Go thwe’ng ka wena? Na o ikhola ka botlalo ka dilo tše? Di ka dira gore tumelo ya gago e tie go swana le sehlare sa medu e tsemilego. Ka go re’alo, tumelo ya gago e tla go thuša gore o se wišwe ke dithuto tša maaka.
TUMELO YA GAGO GO BEIBELE
7. Ke ka baka la’ng Modimo a nyaka gore o diriše monagano wa gago?
7 Na go fošagetše go botšiša dipotšišo tše di kwagalago ka seo Beibele e se rutago? Le gatee! Jehofa o nyaka gore o diriše ‘matla a gago a tlhaologanyo’ gore o bone ge e ba seo o se dumelago e le therešo. Ga a nyake gore o dumele selo se itšego feela ka gobane ba bangwe ba se dumela. Ka gona šomiša monagano wa gago gore o hwetše tsebo e nepagetšego. Ke moka tsebo yeo e ka go thuša go ba le tumelo ya kgonthe. (Bala Baroma 12:1, 2; 1 Timotheo 2:4.) Tsela e nngwe ya go hwetša tsebo yeo ke ka go ba le thuto ya motho ka noši.
8, 9. (a) Batho ba bangwe ba thabela go ithuta ka eng? (b) Ba bangwe ba hotšwe bjang ke go naganišiša ka seo ba ithutago sona?
8 Ba bangwe ba itiretše lenaneo la go ithuta ka boporofeta bja Beibele goba go nepagala ga histori ya Beibele, go dumelelana ga yona le thutamahlale le baepi ba marope. Boporofeta bjo bongwe bjo bo kgahlišago bjo o ka ithutago ka bjona ke bja Genesi 3:15. Temana ye e rola sehlogo sa Beibele, e lego go godišwa ga bogoši bja Modimo le go kgethagatšwa ga leina la gagwe a diriša Mmušo wa gagwe. Temana yeo e hlalosa ka tsela ya seswantšhetšo kamoo Jehofa a tlago go rarolla mathata ao a wetšego batho ga e sa le go tloga tšhemong ya Edene. O ka ithuta bjang Genesi 3:15? Tsela e nngwe ke ka gore o thale mothaladi wo o bontšhago tatelano ya ditiragalo tše di hlalosago temana ye. Mothalading woo, ngwala mangwalo ao a bontšhago kamoo ganyenyane-ganyenyane Modimo a utolotšego batho le dilo tšeo go bolelwago ka tšona temaneng ye tšeo di hlatselago gore boporofeta bjo bo be bo tla phethagala. Ge o bona kamoo mangwalo ao a dumelelanago ka gona, ka kgonthe o tla phetha ka gore baporofeta ba ka Beibeleng le bangwadi ba yona ba be ba “šušumetšwa ke moya o mokgethwa.”
9 Ngwanabo rena wa kua Jeremane o ngwadile gore: “Sehlogo sa Beibele sa mabapi le Mmušo wa Modimo se hwetšagala pukung e nngwe le e nngwe ya Beibele. Seo se bjalo, gaešita le ge Beibele e ngwadilwe ke banna ba e ka bago ba 40. Le gona ba bantši ba bona ba phetše ka nako e sa swanego e bile ba be ba sa tsebane.” Kgaetšedi wa kua Australia o ile a kgongwa ke sehlogo sa Morokami ka kgatišong e ithutwago ya December 15, 2013, seo se bego se hlalosa Paseka. Tiragalo yeo ya bohlokwa e sepedišana tlwaa le Genesi 3:15 le go tla ga Mesia. O ngwadile gore: “Sehlogo seo se ile sa mpula mahlo, ka bona bohlale bja Jehofa. Ruri ke mohlolo gore tokišetšo yeo e bego e neilwe Baisiraele e ile ya phethagala go Jesu. Ke ile ka swanelwa ke go ema gomme ke naganišiše kamoo boporofeta bjoo bja mabapi le Paseka bo makatšago ka gona!” Ke ka baka la’ng kgaetšedi yo a ile a ikwa ka tsela ye? Ke ka gobane o ile a naganišiša kudu ka seo a bego a se bala gomme ‘a se kwešiša.’ Seo se ile sa tiiša tumelo ya gagwe gomme a batamela kgauswi kudu le Jehofa.
10. Taba ya gore bangwadi ba Beibele ba boletše ka mafokodi a bona e tiiša bjang tumelo ya gago?
10 Selo se sengwe seo se ka tiišago tumelo ya gago ke go naganišiša ka sebete sa bangwadi ba Beibele le go botega ga bona. Bangwadi ba bantši ba mehleng ya Beibele ba be ba ngwala dilo tše dibotse feela ka baetapele ba bona le go tumiša mebušo ya bona. Lega go le bjalo, Baporofeta ba Jehofa ba be ba bolela therešo ka mehla. Ba ile ba bolela ka mafokodi a batho ba gabo bona le a dikgoši tša bona. (2 Dikor. 16:9, 10; 24:18-22) Le gona ba ile ba bolela le ka mafokodi a bona ka noši le a bahlanka ba bangwe ba Modimo. (2 Sam. 12:1-14; Mar. 14:50) Ngwanabo rena yo mofsa wa kua Brithania o itše: “Taba ya gore bangwadi ba Beibele ba boletše ka mafokodi a bona e hlatsela gore Beibele e tšwa go Jehofa.”
11. Ke’ng seo se ka thušago bafsa go bona bohlokwa bja go phela ka melao ya motheo ya Beibele?
11 Batho ba bantši ba kgodišegile gore Beibele e buduletšwe ke Modimo ka baka la tlhahlo ya yona e botse. (Bala Psalme 19:7-11.) Kgaetšedi yo mofsa wa Japane o ngwadile gore: “Lapa lešo le thabile kudu ka gobane re phela ka melao ya Beibele. Re na le khutšo, botee e bile re a ratana.” Melao ya motheo ya Beibele e re šireletša go dithuto tša maaka le go ditumelakhwele tšeo di dirilego batho ba bantši makgoba. (Ps. 115:3-8) Na difilosofi tša gore Modimo ga a gona di timetša batho e le ka kgonthe? Dithuto tša go swana le gore dilo di itirile di dira gore batho ba rapele tlhago go e na le go rapela Jehofa. Bao ba rego ga go na Modimo ba bolela gore bokamoso bo ka diatleng tša bona. Lega go le bjalo, ba ka se go botše seo o swanetšego go se dira gore o be le bokamoso bjo bobotse.
BOTŠA BA BANGWE KA DITUMELO TŠA GAGO
12, 13. O ka boledišana bjang ka bohlale le bao o tsenago le bona sekolo, barutiši goba batho ba bangwe ka tlholo ya Modimo goba Beibele?
12 Ke’ng se se ka go thušago go atlega ge o boledišana le batho ka tlholo le ka Beibele? Sa pele, o se ke wa akgofela go nagana gore o tseba seo batho ba bangwe ba se dumelago. Batho ba bangwe ba dumela gore dilo di itirile, eupša ba bile ba nagana gore Modimo o gona. Ba nagana gore Modimo o dirišitše diphedi tše itšego go tšweletša mehuta e mengwe ya diphedi. Ba bangwe ba re ba dumela go thuto ya gore dilo di itirile ka gobane e be e ka se rutwe dikolong ge nkabe e se therešo. Ba bangwe ba tlogela go dumela go Modimo ka baka la go nyamišwa ke bodumedi. Ka gona ge o boledišana le motho ka taba ya kamoo bophelo bo thomilego ka gona, ke gabohlale gore o mmotšiše dipotšišo pele. Ekwa gore motho yoo o dumela eng. Ge e ba o sa mo gapeletše dikgopolo tša gago e bile o mo theetša, le yena a ka go theetša.
13 Ge e ba motho yo mongwe a ganetša gore dilo di bopilwe, ka bohlale dira gore a je marapo a hlogo. O ka mmotšiša gore bophelo bo thomile bjang ntle le Mmopi. E le gore go be le mehutahuta ya diphedi, go swanetše gore go be le sephedi sa mathomo seo se tlago go tšweletša diphedi tša mohuta wa sona. Moporofesara yo mongwe wa dikhemikhale o re tše dingwe tša dilo tšeo di bego di tla nyakega gore sephedi se tšweletše mehuta ya sona ke (1) letlalo la go šireletša ditho tša mmele, (2) bokgoni bja go hwetša matla le go a diriša, (3) boitsebišo bja leabela (DNA) le (4) bokgoni bja sephedi seo bja go tšweletša mehuta ya sona. O okeditše ka gore: “Go a makatša gore gaešita le diphedi tše dinyenyane kudu di raragane ka tsela yeo e re tlogelago re ahlame.”
14. O ka dira’ng ge e ba o tšhaba go boledišana le batho ka thuto ya gore dilo di itirile goba ka tlholo?
14 Ge e ba o tšhaba go boledišana le ba bangwe ka taba ya gore dilo di itirile goba ka tlholo, o ka leka go ekiša Paulo. O ngwadile gore: “Ntlo e nngwe le e nngwe e agwa ke motho, eupša yo a agilego dilo ka moka ke Modimo.” (Baheb. 3:4) Tsela e bjalo ya go nea mabaka e a šoma! Ee, selo se sengwe le se sengwe se se raraganego se bopilwe. O ka diriša le dikgatišo tša rena. Kgaetšedi yo mongwe o ile a diriša diporoutšha tše pedi tšeo go boletšwego ka tšona pejana go thuša lesogana leo le bego le sa dumele gore Modimo o gona eupša le dumela gore dilo di itirile. Ka morago ga mo e ka bago beke, lesogana leo le ile la re: “Ga bjale ke dumela gore Modimo o gona.” Lesogana leo le ile la swarelwa thuto ya Beibele gomme ga bjale ke Hlatse.
15, 16. O ka kaonefatša bjang tsela yeo o boledišanago le ba bangwe ka Beibele, gona morero wa gago e swanetše go ba ofe?
15 O ka diriša mokgwa o swanago ge o bolela le motho yo a belaelago Beibele. Thoma ka go tseba seo a se dumelago le gore o kgahlwa ke ditaba dife. (Die. 18:13) Ge e ba a kgahlwa ke thutamahlale, a ka go theetša ge o mmontšha gore Beibele e nepagetše ka tša thutamahlale. Batho ba bangwe ba ka kgahlwa ke go tseba gore histori ya Beibele e nepagetše le gore boporofeta bja yona bo nepagetše. Goba o ka mmontšha go šoma ga melao ya motheo ya Beibele, ya go swana le yeo e hwetšagalago Thutong ya Jesu ya Thabeng.
16 Gopola gore morero wa gago ke go fihlelela dipelo tša batho, e sego go fenya ngangišano. Ka gona theetša batho ka kelohloko. Ba botšiše dipotšišo ka tlhompho, gomme o bolele dintlha tša gago ka botho le ka tlhompho, kudukudu ge o bolela le batho ba bagolo. Le bona ba tla hlompha seo o ba botšago sona. Le gona ba tla bona gore o tlogile o naganišiša ka ditumelo tša gago. Bafsa ba bantši ga se ba hlwa ba dira seo. Gopola gore ga o gapeletšege go araba bao ba thatafišago dihlogo goba bao ba no nyakago go kwera ditumelo tša gago.
PHELELA THEREŠO
17, 18. (a) Ke’ng seo se ka go thušago go phelela therešo? (b) Re tlo ahlaahla potšišo efe sehlogong se se latelago?
17 Go no tseba dithuto tša motheo tša Beibele ga go bolele gore o tla ba le tumelo e tiilego. Ka gona epa ka Lentšung la Modimo, bjalo ka ge e ka o tsoma matlotlo a utilwego. (Die. 2:3-6) Diriša dilo tšeo di lego gona ka segageno, tše bjalo ka Watchtower Library go DVD, BOKGOBAPUKU BJA INTHANETENG, gotee le Watch Tower Publications Index goba Tlhahlo ya go Dira Nyakišišo ya Dihlatse tša Jehofa. Le gona ipeele pakane ya go bala Beibele ka moka. Leka go e fetša ka ngwaga o tee. Go na le dilo tše dintši tšeo di tiišago tumelo go akaretša le go bala Lentšu la Modimo. Molebeledi yo mongwe wa tikologo o gopola ge e be e sa le mofsa ka gore: “Selo seo se ilego sa nthuša go bona gore Beibele ke Lentšu la Modimo ke go e bala ka moka ga yona. Dipego tša yona tšeo ke di badilego ke sa le ngwana mafelelong di ile tša kwešišega. Se ke sona se nthušitšego go gola moyeng.”
18 Batswadi, ke lena le swanetšego go thuša bana ba lena go tia tumelong. Le ka ba thuša bjang go tiiša tumelo ya bona? Sehlogo se se latelago se tla ahlaahla taba ye.


text:
MEŠOMO YA GO ITHUTA YA BANA
MEŠOMO YA GO ITHUTA
Jesu—Moporofeta wa go swana le Moshe
Taonelouta mošomo wo wa go ithuta gomme o bone dilo tše nne tšeo Jesu le Moshe ba swanago ka tšona.
Tše di Oketšegilego go tšwa Dihlogong tše
Re Matlafatšwa ke Bana Babo Rena le Dikgaetšedi
Ruta bana ba gago kamoo ba ka thušago bagwera ba bona le kamoo ba ka thušwago ke bagwera ba bona.
Dika tša Mogwera yo Botse
Mošomo wo o thuša bana ba mengwaga ya magareng ga e 8 le e 12 go bontšha dika tša go ba mogwera yo botse.
Isiraele e Tsena Kanana
Bona gore o ka gopola dilo tše kae ka go bapala papadi ye ya go lebanya dikarata yeo e theilwego go dikgaolo 2 go ya go 7 tša puku ya Joshua.


text:
Lehu—Na Ruri ke Mafelelo?
KA February 1987, mokgalabje wa nywaga e 85 o ile a kgetha go se sa tšwetša pele kalafo ya gagwe ya ka mehla ya go hlwekiša madi yeo e bego e dutše e mo phediša. O ile a hwa ka khutšo a le ka gae dibeke tše pedi ka morago, a e-na le morwa a nnoši wa gagwe.
Nako ya mafelelo yeo ba e feditšego ba le gotee e ile ya ba nea sebaka sa go naganišiša ka taba yeo ba ilego ba boledišana ka yona pejana, e rego: Na go a kgonega gore motho a phele gape ka morago ga lehu? Tate yo yoo a bego a rutegile kudu, o be a e-na le dipelaelo. O be a hueditšwe ke thuto ya tlhagelelo gomme a kgopišitšwe ke boikaketši bja bodumedi. O be a dumela gore ga go kgonege go tseba ge e ba Modimo a le gona.
Morwa, yo a bego a nyaka go nea tatagwe khomotšo le kholofelo, o ile a mmontšha lebaka leo ka lona tsogo ya bahu e lego selo sa kgonthe. Ge a le kgaufsi le go hwa, tate yo o ile a dumela gore a ka rata go phela gape a e-na le matla a mafsa gomme a phetše gabotse mmeleng.
Khomotšo ge o Lebeletšane le Lehu
Batho ba bantši, ge e ba e se ka moka, ba ka rata go phela gape ba e-na le bophelo bjo bobotse bja mmele le matla a mafsa lefaseng leo le nago le khutšo. Batho ga ba swane le diphoofolo tšeo di hlaloswago ka Beibeleng e le “tše hlokago tlhaologanyo” goba e le “diphoofolo tšeo di laolwago ke bohlale bja tlhago.” (2 Petro 2:12; New International Version) Re boloka bahu ba rena. Re nagana ka bokamoso. Ga re nyake go tšofala, go babja le go hwa. Eupša tše ke tšona dilo tšeo di re diragalelago.
Re nagana ka go batamela ga lehu, e ka ba e le la rena goba la moratiwa wa rena. Lega go le bjalo, Beibele e re kgothaletša go lebeletšana le lehu ka sebete ge e re: “Xo ya lapeng la monyanya, xo phalwa ke xo ya lapeng la dillô.” E oketša ka gore: “E a phelaxo ó a eleletša.” (Mmoledi 7:2) Ke ka baka la’ng re swanetše go eleletša goba go naganišiša ka lehu?
Lebaka le lengwe ke gore re na le kganyogo ya leabela ya go nyaka go phela le go thabela bophelo ka khutšo le tšhireletšego. Ga go yo a nyakago go hwa goba go kgaotša go ba gona. Go thata kudu go amogela gore re tlo kgaotša go ba gona. Beibele e hlalosa lebaka ka gore: “[Modimo] o tsentše bosafelego ka menaganong ya batho” goba “[ka] dipelong tša bôná.” (Mmoledi 3:11; Revised Standard Version) Re nyaka go phela—e sego go hwa. Nagana ka se: Na kganyogo yeo e be e tla ba e matla gakaalo ge nkabe e be e se morero wa Mmopi wa rena gore re phele ka mo go sa felego? Na go a kgonega gore re phele gape re e-na le bophelo bjo bobotse bja mmele le lethabo ka mo go sa felego?
Lebaka la go Dumela
Ngwageng o fetilego, AARP The Magazine, wo o gatišitšwego ke American Association of Retired Persons, o be o e-na le sehlogo seo se rego “Bophelo ka Morago ga Lehu.” Go ile gwa boledišanwa le batho bao ba nago le nywaga e fetago 50 gomme dipoledišano tšeo di utollotše gore “mo e ka bago ba 73 lekgolong ba dumelelana le taba e rego ‘Ke dumela gore go na le bophelo ka morago ga lehu.’” Ka lehlakoreng le lengwe, makasine wo o bega gore mo e ka bago 25 lekgolong ya bona e dumelelana le taba e rego, “Ke dumela gore ge ke hwile ke phetho.” Eupša na se ke sona seo ge e le gabotse batho ba nyakago go se dumela?
Ka sehlogong sona seo, go begilwe gore Tom yo e lego Mokhatolika yo a tšwago New York o re: “Ba ruta ka bophelo ka morago ga lehu. Batho ba ruta dikgopolo tše dintši tše fapa-fapanego. O swanetše go itirela phetho ya gore ke efe yeo o tlago go e dumela. Ke ba gona Mmiseng. Ke phela bjalo ka ge eka go na le bophelo ka morago ga lehu, eupša ga ke dumele gore bo gona. Ge e ba go le bjalo, gona ke bethile dinonyana tše pedi ka lefsika le tee.”
Go swana le Tom, batho ba bantši ba belaela ge e ba go kgonega gore motho a phele gape—go etša ge go bile bjalo ka tate yo go boletšwego ka yena mathomong a sehlogo se, yoo gantši a bego a botša morwa wa gagwe gore, “Go dumela bodumeding go loketše bao ba sa kgonego go lebeletšana le therešo ya mabapi le lehu.” Lega go le bjalo, go etša ge yena gotee le ba bangwe bao ba belaelago gore go a kgonega gore motho a phele gape ba swanetše dumela, go ba le tumelo go Mmopi yo matla-ohle go hlalosa kamoo mehlolo e makatšago e kgonegago ka gona.
Ka mohlala, dibeke tše tharo feela ka morago ga gore mma a ime, lesea leo le bopegago le thoma go ba le disele tša bjoko. Disele tše di oketšega ka lebelo, ka dinako tše dingwe go oketšega tše ka bago kotara ya milione ka motsotso o tee! Dikgwedi tše senyane ka morago, ngwana o belegwa a e-na le bjoko bjo bo nago le bokgoni bjo makatšago bja go ithuta. Rathutaphedi wa dimolekule e lego James Watson o re bjoko ke “selo se se raraganego kudu seo go fihla ga bjale re se utolotšego legohleng la rena.”
Na le wena o a makala ge o naganišiša ka mehlolo e swanago le wo, go etša batho ba bangwe? Na go naganišiša ka tsela e bjalo go go thušitše go hwetša karabo ya potšišo yeo e ilego ya botšišwa kgale ke monna yo mongwe, e rego: “Ge monna-tia a e-hwa, na a ka buša a phela?” Monna yoo o arabile Modimo ka kgodišego ka gore: “O tla bitša, gomme nna ke tla go araba. O tla hlologela modiro wa diatla tša gago.”—Jobo 14:14, 15, NW.
Ruri re tla dira gabotse ge e ba re naganišiša ka bohlatse bjo bo re neago mabaka a go dumela gore tsogo ya bahu e a kgonega.


text:
Boikaketši! Na bo tla ka bja Fela?
PANAYIOTA o goletše sehlakahlakeng seo se lego Lewatleng la Mediterranean. Ge e sa le mofsa, o be a rata dipolotiki kudu. Ka morago o ile a šoma e le mongwaledi wa mokgatlo wa tša dipolotiki motsaneng woo a bego a dula go wona. O be a bile a eya ka ntlo le ntlo a kgobokeletša mokgatlo woo tšhelete. Lega go le bjalo, ge nako e dutše e eya, Panayiota o ile a nyama. Go ile gwa ata mokgwa wa go ahlola ka tsela ya go hola ba leloko goba bagwera, go rata maemo, dikgohlano le mona go sa šetšwe gore ditho tša mokgatlo woo di be di bitšana bagwera.
Daniel o goletše lapeng leo le fišegelago bodumedi kua Ireland. Lega go le bjalo, ka manyami o sa gopola gabotse boikaketši bja baruti bao ba bego ba enwa kudu, ba petšha le go utswa tšhelete ya koleke mola ba be ba mo rerela ka taba ya gore o tla fišwa diheleng ge a be a ka dira sebe.
Jeffery o feditše karolo e kgolo ya bophelo bja gagwe a šoma go bapatša le go rekiša dilo tša beng ba dikepe ba moše wa mawatle ba United Kingdom le United States. O gopola mabakeng a mantši ao go ona bareki le barekiši ba bangwe ba bego ba dira bomenetša ge ba be ba rerišana le bahlankedi ba mmušo. Ka boikaketši, ba be ba ikemišeditše go ka bolela selo le ge e le sefe gore ba se lahlegelwe ke konteraka.
Ka manyami, ga se bona ba nnoši. Boikaketši bo atile kudu lehono mo e nyakilego go ba dilong ka moka tšeo batho ba di dirago—dipolotiking, bodumeding le kgwebong. Go a swanela gore lentšu moikaketši le tšwa modung wa lentšu la Segerika leo le bolelago seboledi goba sebapadi sa sefaleng, seo gantši se aparago seširasefahlego. Ge nako e dutše e eya, lentšu leo le ile la thoma go hlalosa motho le ge e le ofe yo a bego a ikgakanya ka tsela ya maleba gore a fore ba bangwe goba go tšwetša pele merero ya gagwe ya boithati.
Boikaketši bo ka hudua maikwelo a bao bo ba kgomago, ao a akaretšago go galefa, go befelwa le go swara sekgopi. E le ge ba gakanegile, batho bao ba ka re: “Boikaketši! Na bo tla ka bja fela?” Re leboga gore Lentšu la Modimo le re nea mabaka a go dumela gore bo tla fela.
KAMOO MODIMO LE MORWA WA GAGWE BA LEBELELAGO BOIKAKETŠI
Go ya ka Beibele, boikaketši ga se bja thoma bathong eupša bo thomile ka sebopiwa sa moya seo se sa bonagalego. Mathomong a histori ya batho, Sathane Diabolo o ile a ikuta ka noga gomme a itira mothuši e le gore a aroše mosadi wa pele e lego Efa. (Genesi 3:1-5) Ga e sa le go tloga ka nako yeo, ka mo go swanago, batho ba bantši ba ile ba iphetoša dilo tšeo ba sego tšona, gomme ba dirile se e le gore ba fore ba bangwe le go fihlelela merero ya bona ya boithati.
Ge setšhaba sa bogologolo sa Isiraele se be se wela molabeng wa borapedi bja maaka le wa boikaketši bja moya, Modimo o ile a ba lemoša leboelela ka ditlamorago tša seo. Jehofa Modimo o ile a bolela a diriša moporofeta Jesaya a re: “Batho ba ba mpatamela ka molomo e bile ba ntagafatša ka melomo feela mola dipelo tša bona di le kgole le nna.” (Jesaya 29:13) Ge setšhaba se be se sa bontšhe go itshola, Modimo o ile a dumelela babuši ba ditšhaba dišele gore ba fediše lefelo la bodumedi la Baisiraele, e lego Jerusalema le tempele ya yona; ya thoma ka go fedišwa ke Bababilona ka 607 B.C.E. gomme mafelelong ya fedišwa ke madira a Roma ka 70 C.E. Go molaleng gore Modimo a ka se kgotlelele boikaketši ka mo go sa felego.
Ka lehlakoreng le lengwe, Modimo le Morwa wa Gagwe Jesu, ba tloga ba tšeela godimo batho bao ba botegago go tšwa pelong. Ka mohlala, mathomong a bodiredi bja Jesu, monna yo a bitšwago Nathaniele o ile a tla go yena. Ge Jesu a mmona, o ile a goeletša ka gore: “Bonang Moisiraele yoo ge e le gabotse go se nago bofora go yena.” (Johane 1:47) Nathaniele, yoo gape a bego a tsebja e le Baratholomeo, o ile a ba yo mongwe wa baapostola ba 12 ba Jesu.—Luka 6:13-16.
Jesu o feditše nako a na le balatedi ba gagwe gomme a ba ruta tsela ya Modimo ya go nagana. Ba be ba sa swanela go ba le boikaketši. E le ge a ba lemoša, Jesu o ile a sola ka matla ditiro tša boikaketši tša baetapele ba bodumedi ba mehleng yeo. Ela hloko tše dingwe tša ditsela tšeo.
Ba be ba bontšha “go loka” ka tsela ya bomponeng. Jesu o boditše batheetši ba gagwe gore: “Šetšang gore le se ke la bontšha go loka ga lena pele ga batho e le gore le bonwe ke bona . . . go etša ge baikaketši ba dira.” O ile a ba a ba botša gore dimpho tša bona tša kgaugelo “e be tša sephiring,” goba ba di nee ba sa bonwe. Ba be ba swanetše go rapela ka sephiring, e sego feela gore ba bonwe ke ba bangwe. Ka go dira bjalo borapedi bja bona e be e tla ba bja kgonthe gomme Tatagwe o be a tla ba thabela.—Mateo 6:1-6.
Ba be ba akgofela go sola ba bangwe. Jesu o itše: “Wena moikaketši! Ntšha pele kota ka leihlong la gago, ke moka o tla bona gabotse kamoo o ka ntšhago lehlokwa ka leihlong la ngwaneno.” (Mateo 7:5) Ge motho a ka šetša diphošo tša ba bangwe mola yena a na le diphošo tše dikgolo, o itira gore a bonagale e le seo a sego sona. Ge e le gabotse, “bohle ba dirile sebe gomme ba hlaelelwa ke letago la Modimo.”—Baroma 3:23.
Ba be ba na le maikemišetšo a mabe. Lebakeng le lengwe, barutiwa ba Bafarisei le balatedi ba mokgatlo wa Heroda ba ile ba ya go Jesu ba mmotšiša ka lekgetho. Ba ile ba bolela le Jesu ka go mo gegea ba re: “Morutiši, re a tseba gore o morereši gomme o ruta tsela ya Modimo ka therešo.” Ke moka ba ile ba mmeela molaba ka go mmotšiša potšišo e rego: “Na go dumeletšwe ke molao gore motho yo mongwe le yo mongwe a ntšhetše Kesara lekgetho goba ga go bjalo?” Jesu o ile a araba a re: “Le ntekela’ng, lena baikaketši?” Jesu o ba biditše baikaketši ka tshwanelo ka gobane ga se gore ba be ba nyaka karabo ya potšišo ya bona eupša ba be ba leka gore ba mo “tanye ka polelo ya gagwe.”—Mateo 22:15-22.
Bakriste ba therešo ba bontšha “lerato le le tšwago pelong e hlwekilego le leo le tšwago letswalong le lebotse le leo le tšwago tumelong e se nago boikaketši.”—1 TIMOTHEO 1:5
Ge phuthego ya Bokriste e be e hlongwa ka Pentekoste ya 33 C.E., go ile gwa aparela moya wa therešo le potego. Bakriste ba therešo ba katanela go fediša ditshekamelo tša boikaketši dimelong tša bona. Ka mohlala, Petro, e lego yo mongwe wa baapostola ba 12, o ile a kgothaletša Bakristegotee le yena gore ba ‘kwe therešo ka lerato la borwarre leo le hlokago boikaketši.’ (1 Petro 1:22) Moapostola Paulo o ile a kgothaletša gore ba be le “lerato le le tšwago pelong e hlwekilego le leo le tšwago letswalong le lebotse le leo le tšwago tumelong e se nago boikaketši.”—1 Timotheo 1:5.
MATLA A LENTŠU LA MODIMO
Dithuto tša Jesu le baapostola, tšeo di hwetšwago ka Beibeleng, di sa na le matla lehono go swana le lekgolong la pele la nywaga. Moapostola Paulo ge a ngwala mabapi le se, o itše: “Lentšu la Modimo le a phela e bile ke le matla gomme le bogale go feta tšhoša le ge e le efe ya magale a mabedi, le gona le phuleletša gaešita le go arola moya le seo motho a lego sona ka gare le malokololo le moko, e bile le kgona go lemoga dikgopolo le maikemišetšo a pelo.” (Baheberu 4:12) Go tseba dithuto tša Beibele le go katanela go phela ka go dumelelana le tšona go thušitše batho ba bantši go tlogela boikaketši le go phegelela potego e tšwago pelong. Ela hloko seo se diragaletšego batho ba bararo bao go boletšwego ka bona mathomong a sehlogo se.
Panayiota o dirile phetogo e kgolo bophelong bja gagwe ge a be a dumela taletšo ya go ya dibokeng Holong ya Mmušo ya Dihlatse tša Jehofa. Ga se a ka a bona ba bangwe ba itira baloki gore ba kgahle ba bangwe. O re: “Ge ke le moo ke ile ka bona ba bontšha leratorato le go kgahlegela ba bangwe e le ka kgonthe, e lego seo ke sa kago ka se bona mengwageng ka moka yeo ke e feditšego dipolotiking.”
Panayiota o ile a thoma go ithuta Beibele gomme a dira tšwelopele go fihlela a kolobetšwa. Seo se diregile mengwageng e 30 e fetilego. Bjale o re: “Ke hweditše morero wa kgonthe bophelong, e sego nakong ya ge ke be ke eya ka ntlo le ntlo ke bolelela mokgatlo wa dipolotiki, eupša ke o hweditše ge ke be ke thoma go bolela ka Mmušo wa Modimo, e lego tsela e nnoši yeo ka yona re ka hwetšago lefase la toka.”
Daniel o ile a dira tšwelopele e botse ka phuthegong ya Bokriste gomme a fiwa boikarabelo. Ka morago ga mengwaga e sego kae, o ile a dira phošo gomme a thoma go tshwenywa ke letswalo. O itše: “Ge ke gopola boikaketši bjo ke bo bonego ka kerekeng mengwageng e fetilego, ke ile ka bona go se na kgetho ge e se gore ke lahlegelwe ke boikarabelo bja ka bja ka phuthegong. Ke be ke sa kgone go fora Bakristegotee le nna gore ba dumele gore ke be ke le selo seo ke bego ke se sona.”
Se se thabišago ke gore ka morago ga gore Daniel a lokiše dilo, o ile a ikwa a loketše go ka amogela gape boikarabelo bja gagwe ka phuthegong ka letswalo le le hlwekilego, gomme a buša a bo amogela ka lethabo. Potego ye e lapološago e bontšhwa ke batho bao ba hlankelago Modimo ka ntle le boikaketši. Ba ithuta go ‘ntšha kota’ leihlong la bona pele ba ka ithaopela go ‘ntšha lehlokwa’ ka leihlong la banababo bona.
Jeffery, yo a feditšego bophelo bja gagwe ka moka lefaseng la kgwebo, o itše: “Ge ke dutše ke monya tsebo ya Beibele, ke ile ka lemoga gore ke be nka se sa ba morekiši yo a nago le bofora le boradia yo a bego a ikemišeditše go bolela selo le ge e le sefe gore a rekelwe. Letswalo la ka le be le kgomilwe ke ditemana tša Beibele tše bjalo ka Diema 11:1, yeo e re botšago gore ‘dikala tša bofora di šišimiša Jehofa.’” Ee, go fapana le bao ba ilego ba botšiša Jesu mabapi le lekgetho, Jeffery o ile a ithuta go dirišana ka potego le Bakristegotee le yena le bao e sego badumedi.
Dihlatse tša Jehofa tše dimilione lefaseng ka bophara di katanela go diriša seo di ithutilego sona ka Beibeleng. Di itapiša ka go se kgaotše gore di “apare semelo se sefsa seo se bopilwego go ya ka thato ya Modimo tokong ya therešo le potegong.” (Baefeso 4:24) Re go kgothaletša go nyakišiša gore Dihlatse tša Jehofa ke bomang, di dumela eng le kamoo di ka go thušago ka gona go ithuta ka lefase le lefsa leo Modimo a le holofeditšego. Moo “toko e tla aga” gomme go ka se sa ba le boikaketši.—2 Petro 3:13.
Ithute ka mo go oketšegilego
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.


text:
Gopola Bao ba Lego Tirelong ya Nako e Tletšego
“Re gopola modiro wa lena wa tumelo re sa kgaotše le boitapišo bja lena bjo lerato.”—1 BATHES. 1:3.
1. Paulo o be a ikwa bjang ka bao ba hlankelago Jehofa ka mafolofolo?
MOAPOSTOLA Paulo o ile a gopola bao ba bego ba šoma ka thata bakeng sa ditaba tše dibotse. Paulo o ngwadile gore: “Re gopola modiro wa lena wa tumelo re sa kgaotše le boitapišo bja lena bjo lerato le kgotlelelo ya lena ka baka la kholofelo ya lena go Morena wa rena Jesu Kriste pele ga Modimo wa rena le Tatago rena.” (1 Bathes. 1:3) Ee, Jehofa ka boyena o gopola boitapišo bjo lerato bja bohle bao ba mo hlankelago ka potego, go sa šetšwe gore maemo a bona a bophelo a ba dumelela go dira mo gontši goba mo gonyenyane.—Baheb. 6:10.
2. Re tlo ahlaahla’ng sehlogong se?
2 Ba bantši ba bahlankagotee le rena—ba kgale le ba lehono—ba dirile boikgafo bjo bogolo gore ba hlankele Jehofa ka nako e tletšego. Anke re boneng kamoo ba bangwe ba ilego ba hlankela ka tsela yeo lekgolong la pele la nywaga. Le gona re tlo ahlaahla mehuta e itšego ya tirelo ya nako e tletšego ya mehleng yeno gomme re bone kamoo re ka gopolago bana babo rena ba le dikgaetšedi ba rategago bao ba dirilego boikgafo bja go hlankela Jehofa ka ditsela tše tše di kgethegilego.
BAKRISTE BA LEKGOLONG LA PELE LA NYWAGA
3, 4. (a) Ba bangwe ba ile ba hlankela e le eng lekgolong la pele la nywaga? (b) Ba be ba hlokomelwa bjang nameng?
3 Ka moragonyana ga gore a kolobetšwe, Jesu o ile a thoma modiro wo o bego o tlo fihla dikarolong ka moka tša lefase. (Luka 3:21-23; 4:14, 15, 43) Ka morago ga lehu la gagwe, baapostola ba gagwe ba ile ba etelela pele go katološeng modiro wo wa boboledi. (Dit. 5:42; 6:7) Bakriste ba bangwe, go swana le Filipi, ba ile ba hlankela e le baebangedi le baromiwa kua Palestina. (Dit. 8:5, 40; 21:8) Paulo le ba bangwe ba ile ba fihla le dinageng tše dingwe tša kgojana. (Dit. 13:2-4; 14:26; 2 Bakor. 1:19) Ba bangwe ba go swana le Silibano (Silase), Mareka le Luka ba ile ba hlankela gape e le bangwaledi goba bangwadi. (1 Pet. 5:12) Dikgaetšedi tša Bakriste di ile tša šoma le bana babo rena ba bao ba botegago. (Dit. 18:26; Baroma 16:1, 2) Diphihlelo tša bona tše di kgahlišago di dira gore re ipshine ka go bala Mangwalo a Bakriste a Segerika, le gona di bontšha gore Jehofa ga a lebale bahlanka ba gagwe.
4 Bahlanka ba tirelong ya nako e tletšego ba lekgolong la pele la nywaga ba be ba hlokomelwa bjang nameng? Mabakeng a mangwe ba be ba dula le Bakristegotee le bona le go thušwa ka ditsela tše dingwe, eupša ga se ba ka ba gapeletša bana babo rena go ba hlokomela. (1 Bakor. 9:11-15) Ditho tša phuthego le diphuthego ka botšona di be di ithaopela go ba thuša. (Bala Ditiro 16:14, 15; Bafilipi 4:15-18.) Le gona Paulo le basepedigotee le yena ba be ba fela ba šoma mešomo ya boiphedišo ya nakwana gore ba kgone go itlhokomela.
BAHLANKA BA NAKO E TLETŠEGO BA MEHLENG YENO
5. Banyalani ba bangwe ba boletše’ng mabapi le go ba ga bona tirelong ya nako e tletšego?
5 Le lehono ba bantši ba ikgafa mehuteng e fapafapanego ya tirelo ya nako e tletšego. (Bona lepokisi le le rego, “ Mehuta ya Tirelo ya Nako e Tletšego.”) Ba ikwa bjang ka mešomo yeo ba e kgethilego? Ye ke potšišo yeo o swanetšego go ba botšiša yona, gomme ga go pelaelo gore o tla iteboga ge o ka dira bjalo. Ela hloko mohlala o latelago: Ngwanabo rena yo a hlanketšego e le mmulamadibogo wa ka mehla, mmulamadibogo yo a kgethegilego, moromiwa le setho sa lapa la Bethele nageng e šele o re: “Ke nagana gore go tsenela tirelo ya nako e tletšego ke kgetho e botse kudu yeo e di phalago ka moka. Ge ke be ke na le nywaga e 18, ke ile ka lebeletšana le bothata bja go kgetha gare ga go ya yunibesithi, go šoma le go bula madibogo. Ke bone gore Jehofa ga a lebale boikgafo le ge e le bofe bjo re bo dirago go mo hlankela ka nako e tletšego. Ke kgonne go diriša ditalente tša ka goba bokgoni bjoo Jehofa a nneilego bjona ka ditsela tšeo ke bego nka se tsoge ke kgonne ge nkabe ke ile ka kgetha go phegelela dilo tša lefase.” Mosadi wa gagwe o re: “Kabelo e nngwe le e nngwe e nthušitše go gola moyeng. Re bone Jehofa a re šireletša le go re hlahla ka makga a mantši le ka ditsela tšeo re ka bago re sa di bona ge nkabe re ile ra kgetha bophelo bjo bo tlwaelegilego. Letšatši le letšatši ke leboga Jehofa gore re tirelong ya nako e tletšego.” Na le wena o ka rata gore bophelo bja gago bo be bjalo?
6. Ke’ng seo ka moka ga rena re ka kgodišegago ka sona ka Jehofa?
6 Ke therešo gore ba bangwe maemo a bona ga se a tšwa a ba dumelela go tsenela tirelo ya nako e tletšego. Re ka kgodišega gore Jehofa o tšeela godimo maiteko a bona ao ba a dirago ka pelo ka moka. Nagana ka bao Paulo a boletšego ka bona go Filemone 1-3, go akaretša le bohle bao e bego e le ditho tša phuthego ya kua Kolose. (Bala.) Paulo o be a ba tšeela godimo, gomme go bjalo le ka Jehofa. Ka mo go swanago, Tatago rena wa legodimong o tšeela tirelo ya gago godimo kudu. Eupša o ka thekga bjang bao ga bjale ba lego tirelong ya nako e tletšego?
GO THUŠA BABULAMADIBOGO
7, 8. Tirelo ya bobulamadibogo e akaretša’ng, gona ba bangwe ka phuthegong ba ka ba thuša bjang?
7 Go swana le baebangedi ba lekgolong la pele la nywaga, babulamadibogo ba mafolofolo ba kgothatša phuthego kudu. Ba bantši ba bona ba katanela go fetša diiri tše 70 bodireding kgwedi e nngwe le e nngwe. O ka ba thuša bjang?
8 Kgaetšedi yo mongwe wa mmulamadibogo yo a bitšwago Shari o itše: “Babulamadibogo ba bonagala ba tiile moyeng, ka ge ba hlwa tšhemong letšatši le letšatši. Eupša le bona ba hloka kgothatšo.” (Baroma 1:11, 12) Kgaetšedi yo mongwe yo a ilego a hlankela e le mmulamadibogo ka nywaga e mmalwa o boletše ka babulamadibogo ba phuthegong ya gabo gore: “Ba šoma ka thata le ka go se kgaotše. Ge ditho tša phuthego di ithaopela go ba iša tšhemong ka dikoloi tša tšona, di ba laletša dijong, di ba nea tšhelete ya peterole goba di ba thuša ka tša ditšhelete, ba leboga kudu. Seo se ba bontšha gore le tloga le tshwenyegile ka bona.”
9, 10. Ke’ng seo ba bangwe ba se dirilego go thuša babulamadibogo ba diphuthegong tša gabo bona?
9 Na o ka rata go thuša babulamadibogo bodireding? Mmulamadibogo yo a bitšwago Bobbi o llile ka gore: “Re hloka thekgo ya ditho tša phuthego gare ga beke.” Mmulamadibogogotee le yena yona phuthegong yeo o okeditše ka gore: “Go thata go hwetša motho yo o ka yago le yena tšhemong thapama.” Kgaetšedi yo mongwe yo ga bjale a hlankelago Bethele ya kua Brooklyn o gopola ge e be e sa le mmulamadibogo ka gore: “Kgaetšedi yo mongwe yo a bego a na le koloi o ile a re go nna: ‘Nako le nako ge go se na motho yo o ka tšwago tšhemo le yena o mphounele, ke tla sepela le wena.’ O ile a nthuša kudu gore ke atlege tirelong ye.” Shari le yena o re: “Ka morago ga tšhemo, gantši babulamadibogo bao ba sego lenyalong ba ikela gae ba nnoši. O ka fela o laletša bana babo rena ba bao ba sego lenyalong goba dikgaetšedi borapeding bja lena bja lapa. Go ba akaretša medirong e mengwe le gona go ka ba thuša go dula ba tiile moyeng.”
10 Ge kgaetšedi yo mongwe yo a bilego tirelong ya nako e tletšego ka nywaga e ka bago e 50 a gopola ge e be e sa le mmulamadibogo le dikgaetšedi tše dingwe tše di bego di sa nyalwa, o re: “Bagolo ba phuthegong ya gabo rena ba be ba etela babulamadibogo dikgweding tše dingwe le tše dingwe tše mmalwa. Ba be ba re botšiša ka mošomo wa boiphedišo, matsogo le ka dilo le ge e le dife tše di re tshwenyago. Ruri ba be ba na le taba le rena. Ba be ba etla mo re dulago go tlo bona ge e ba go na le seo ba ka re thušago ka sona.” Se se ka go gopotša ka Paulo ge a be a leboga hlogo e nngwe ya lapa kua Efeso yeo e ilego ya mo hlokomela.—2 Tim. 1:18.
11. Go hlankela o le mmulamadibogo yo a kgethegilego go akaretša’ng?
11 Diphuthego tše dingwe di thabela go ba le babulamadibogo ba kgethegilego. Ba bantši ba bana babo rena ba le dikgaetšedi ba katanela go fetša diiri tše 130 kgwedi e nngwe le e nngwe tšhemong. Ka baka la nako yeo ba e fetšago ba le tšhemong le go re thuša ka ditsela tše dingwe, ga ba na nako ya go šoma mešomo ya boiphedišo. Ofisi ya lekala e ba nea moneelo o monyenyane kgwedi le kgwedi gore ba kgone go swarega kudu bodireding.
12. Bagolo le ba bangwe ba ka thuša bjang babulamadibogo ba kgethegilego?
12 Re ka thuša bjang babulamadibogo ba kgethegilego? Mogolo yo mongwe ofising e nngwe ya lekala yo a dirišanago kudu le bona o re: “Bagolo ba swanetše go boledišana le bona, ba tsebe maemo a bona, ke moka ba bone kamoo ba ka ba thušago ka gona. Dihlatse tše dingwe di nagana gore babulamadibogo ba kgethegilego ga ba hloke thušo ka ge ofisi ya lekala e ba nea moneelo, eupša bana babo rena ba tikologong yeo ba ka ba thuša ka ditsela tše dintši.” Go fo swana le babulamadibogo ba ka mehla, babulamadibogo ba kgethegilego ba leboga kudu ge re sepela le bona tšhemong. Na o ka ba thuša ka tsela yeo?
GO THUŠA BALEBELEDI BA BASEPEDI
13, 14. (a) Ke’ng seo re sa swanelago go se lebala ka balebeledi ba tikologo? (b) O nagana gore o ka dira’ng go thuša bao ba hlankelago modirong wa bosepedi?
13 Gantši balebeledi ba tikologo le basadi ba bona ba lebelelwa e le batho ba tiilego moyeng le bao ba re kgothatšago. Seo ke therešo, eupša le bona ba nyaka go kgothatšwa, go thekgwa bodireding le gore re ba bitše ge re itapološa. Go thwe’ng ge ba ka babja gomme ba išwa sepetlele, mohlomongwe ba swanelwa ke go dirwa ophareišene? Ruri ba a kgothatšega ge bana babo rena le dikgaetšedi ba ba thuša ka dilo tše ba di hlokago le go tshwenyega ka bona. Re ka nagana ka tlhokomelo e lerato yeo Luka “ngaka e rategago,” yena mongwadi wa puku ya Ditiro, a swanetšego go ba a ile a e bontšha Paulo le basepedigotee le yena.—Bakol. 4:14; Dit. 20:5–21:18.
14 Balebeledi ba basepedi le basadi ba bona ba hloka bagwera ba kgauswi e bile ba ba tšeela godimo. Molebeledi yo mongwe wa tikologo o ngwadile gore: “Go bonagala bagwera ba ka ba tseba nako ya maleba ya ge ke hloka kgothatšo. Ba mpotšiša dipotšišo ka botho, gomme seo se nthuša go ntšha sa mafahleng. Ka go fo ntheetša ka kelohloko, ba nthuša kudu.” Balebeledi ba tikologo le basadi ba bona ba leboga kudu tlhokomelo e lerato yeo bana babo bona le dikgaetšedi ba ba bontšhago yona.
GO THEKGA DITHO TŠA LAPA LA BETHELE
15, 16. Ditho tša lapa la Bethele le tša Diholo tša Kopano di phetha mošomo ofe, gona re ka di thekga bjang?
15 Lefaseng ka bophara, bao ba hlankelago Bethele le Diholong tša Kopano ba phetha mošomo o bohlokwa kudu wa go thekga modiro wa Mmušo dinageng tšeo di okametšwego ke diofisi tša makala tša gabo bona. Ge e ba le na le ditho tša Bethele phuthegong ya gabo lena goba tikologong ya gabo lena, le ka bontšha bjang gore ga le di lebale?
16 Ge bana babo rena ba ba sa fihla Bethele, ba ka hlologela gae, ka gobane ba tlogetše malapa le bagwera. Ruri ba thaba kudu ge ditho tše dingwe tša Bethele le ditho tša phuthego di gwerana le bona! (Mar. 10:29, 30) Mošomo wa bona o ba dumelela go ba gona dibokeng le go tšea karolo bodireding beke e nngwe le e nngwe. Lega go le bjalo, ka dinako tše dingwe ditho tša Bethele di newa dikabelo tše dingwe ka morago ga mošomo. Ge diphuthego di kwešiša se gomme di bontšha gore di tšeela godimo ditho tša Bethele le mošomo wa tšona, ka moka ga rena re a holega.—Bala 1 Bathesalonika 2:9.
GO THUŠA BAO BA LEGO TIRELONG YA NAKO E TLETŠEGO DINAGENG DIŠELE
17, 18. Bao ba hlankelago dinageng dišele ba dira mešomo efe?
17 Bao ba amogelago kabelo ya go hlankela nageng e nngwe ba ka swanelwa ke go ja dijo tše ba sa di tsebego, go ithuta maleme a mafsa, go tlwaela setšo sa moo le maemo a mangwe ao a sa swanego le a mo ba tšwago. Ke ka baka la’ng ba kgetha go amogela dikabelo tše bjalo tše thata?
18 Ba bangwe ke baromiwa bao ba hlankelago kudu ditšhemong tšeo go tšona batho ba bantši ba moo ba tla holwago ke tlwaetšo e kgethegilego yeo ba e neilwego. Ofisi ya lekala e nyakela baromiwa madulo a itekanetšego le go ba nea moneelo o itšego gore ba kgone go iphediša. Ba bangwe bao ba hlankelago dinageng dišele ba abelwa go hlankela ofising ya lekala goba go thuša ka go agwa ga meago ya makala, diofisi tša bofetoledi, Diholo tša Kopano goba Diholo tša Mmušo. Ba newa dijo, madulo le dinyakwa tše dingwe. Go swana le ditho tša lapa la Bethele, le bona ba ba gona dibokeng ka mehla le go tšea karolo bodireding lefelong leo ba hlankelago go lona, ka gona ke tšhegofatšo go rena ka ditsela tše dintši.
19. Ke’ng seo re swanetšego go dula re se gopola ka bao ba hlankelago dinageng dišele?
19 O ka gopola bjang bahlanka ba bao ba lego tirelong ya nako e tletšego? Gopola gore—mathomong—ba ka fo se rate dijo tša nageng ya gabo lena. O ka gopola seo ge o ba laletša dijong; o ka thoma ka go ba botšiša dijo tšeo ba tla ratago go di ja goba go di leka. O se ke wa ba felela pelo ge ba dutše ba ithuta leleme la geno goba setšo. Go ka ba tšea nako gore ba thome go kwešiša dilo ka moka tšeo le di bolelago, eupša ka botho o ka ba thuša ka mmiletšo wa mantšu. Ba tloga ba nyaka go ithuta!
20. Re ka gopola bjang bao ba lego tirelong ya nako e tletšego le batswadi ba bona?
20 Bao ba lego tirelong ya nako e tletšego ba a tšofala ge nako e dutše e eya, gomme go bjalo le ka batswadi ba bona. Ge batswadi ba bona e le Dihlatse, gantši kganyogo ya bona ke gore bana ba bona ba dule dikabelong tša bona. (3 Joh. 4) Ke therešo gore bao ba lego tirelong ya nako e tletšego ba tla dira sohle seo ba ka se kgonago ge e ba batswadi ba bona ba nyaka go hlokomelwa gomme ba tla fela ba etla gae ge maemo a dumela. Lega go le bjalo, bao ba šetšego gae ba ka thuša bao ba lego tirelong ya nako e tletšego ka go šala ba hlokomela batswadi ba bona bao ba tšofetšego ge ba hloka thušo. Gopola gore bao ba lego tirelong ya nako e tletšego ba kgatha tema e kgolo modirong wa bohlokwahlokwa lefaseng ka bophara. (Mat. 28:19, 20) Na wena goba phuthego ya geno le ka thuša bao ba lego tirelong ya nako e tletšego ge e ba batswadi ba bona ba hloka thušo?
21. Bao ba lego tirelong ya nako e tletšego ba ikwa bjang ka thušo le kgothatšo tšeo ba di newago?
21 Batho ba bantši ba šoma ka thata gore ba hume. Eupša bao ba kgethago go tsenela tirelo ya nako e tletšego ba dira seo ka gobane ba rata go hlankela Jehofa le ba bangwe. Ba leboga kudu thušo le ge e le efe yeo o ka ba neago yona. Kgaetšedi yo mongwe yo a hlankelago nageng e šele o boletše kamoo ba bantši ba ikwago ka gona ka gore: “Gaešita le lengwalwana la ditebogo le bontšha gore ba bangwe ba nagana ka wena le gore ba leboga seo o se dirago.”
22. O ikwa bjang ka tirelo ya nako e tletšego?
22 Ruri go hlankela Jehofa ka nako e tletšego ke tsela e di phalago tšohle ya bophelo. Mathata wona a gona, eupša o a rutega le go hwetša kgotsofalo. Le gona go dira seo go re lokišeletša tirelo ya nakong e tlago e thabišago yeo bahlanka ka moka ba botegago ba Jehofa ba tlago go e dira ka mo go sa felego ka tlase ga Mmušo wa Modimo. Anke ka moka ga rena ‘re gopoleng re sa kgaotše modiro wa tumelo le boitapišo’ bja bao ba lego tirelong ya nako e tletšego.—1 Bathes. 1:3.


text:
KGAOLO 70
Jesu o Fodiša Motho yo a Belegwego e le Sefofu
MOKGOPEDI YO A BELEGWEGO E LE SEFOFU O A FODIŠWA
Jesu o sa dutše a le kua Jerusalema ka Sabatha. Ge yena le barutiwa ba gagwe ba sepela motseng, ba bona mokgopedi yo a belegwego e le sefofu. Barutiwa ba botšiša Jesu gore: “Rabi, ke mang yo a dirilego sebe, na ke motho yo goba ke batswadi ba gagwe, ge a belegwe e le sefofu?”—Johane 9:2.
Barutiwa ba a tseba gore motho yo ga a na moya wo o sa bonagalego woo o bego o le gona pele ga ge a ka belegwa; lega go le bjalo, ba ipotšiša ge e ba motho a ka dira sebe ge a sa le ka mpeng ya mmagwe. Jesu o araba ka gore: “Sebe ga se sa dirwa ke motho yo goba batswadi ba gagwe, eupša e be e le gore mediro ya Modimo e bonagatšwe go yena.” (Johane 9:3) Ka gona ga se motho yo goba batswadi ba gagwe bao ba dirilego phošo e itšego goba sebe seo se bakilego bofofu bja gagwe. Go e na le moo, ka baka la sebe sa Adama, batho bohle ba belegwa e le ba sa phethagalago gomme ba na le mafokodi a bjalo ka bofofu. Eupša bofofu bja motho yo bo nea sebaka sa gore Jesu a bonagatše mediro ya Modimo, ka ge a ile a dira bjalo dinakong tše dingwe ge a be a fodiša batho malwetši a bona.
Jesu o gatelela go akgofa ga go dira mediro ye. O re: “Re swanetše go dira mediro ya yo a nthomilego ge e sa le mosegare; bošego bo a tla bjoo ka bjona motho a ka se dirego selo. Ge feela ke le lefaseng, ke seetša sa lefase.” (Johane 9:4, 5) Ee, go se go ye kae, lehu la Jesu le tla mo lahlela leswiswing la lebitla moo a ka se kgonego go dira selo. Mo nakong ye, ke yena a sedimošago lefase.
Eupša na Jesu o tla fodiša motho yo, gomme ge e ba go le bjalo, gona o tla dira seo bjang? Jesu o tshwela mare mmung gomme a duba leraga. O bea karolo ya leraga leo mahlong a sefofu gomme a re: “Sepela o yo hlapa bodibeng bja Siloama.” (Johane 9:7) Motho yo o a mo kwa. Ka morago ga go dira bjalo, o thoma go bona! Nagana ka lethabo leo a bago le lona ka ge e le la mathomo a bona bophelong bja gagwe!
Baagišani le batho ba bangwe bao ba bego ba mo tseba e le sefofu ba maketše. Ba a botšiša ba re: “Na yo ga se motho yo a bego a fela a dula gomme a kgopela?” Ba bangwe ba a araba ba re: “Ke yena.” Eupša ba bangwe ga ba dumele seo gomme ba re: “Ga se yena le gatee, eupša o swana le yena.” Motho yoo yena a re: “Ke nna yena.”—Johane 9:8, 9.
Ka gona, ba a mmotšiša ba re: “Bjale go tlile bjang gore mahlo a gago a buduloge?” A ba araba a re: “Motho yo a bitšwago Jesu o dubile leraga a le tlotša mahlong a ka, a re go nna: ‘Eya Siloama o hlape.’ Ka gona ka ya ka hlapa gomme ka bona.” Ke moka ba botšiša ba re: “Motho yoo o kae?” Mokgopedi a araba ka gore: “Ga ke tsebe.”—Johane 9:10-12.
Batho ba iša motho yo go Bafarisei, bao le bona ba nyakago go tseba gore go tlile bjang gore a bone. O ba botša gore: “O beile leraga mahlong a ka, ka hlapa gomme ka bona.” E be e tla ba mo go kwagalago gore Bafarisei ba nyake go thaba le mokgopedi yo a fodišitšwego. Go e na le moo, ba bangwe ba bona ba sola Jesu. Ba re: “Motho yo ga a tšwe go Modimo gobane ga a boloke Sabatha.” Ba bangwe bona ba re: “Motho yo e lego modiradibe a ka dira bjang dipontšho tša mohuta woo?” (Johane 9:15, 16) Ka go re’alo, gwa ba le karogano gare ga bona.
Ka ge ba lebeletšane le dipono tše tšeo di lwantšhanago, ba retologela go motho yoo bjale a kgonago go bona gomme ba mmotšiša ba re: “Wena o re’ng ka yena, ka ge a go budulotše mahlo?” Ga a belaele Jesu le gatee gomme o araba ka gore: “Ke moporofeta.”—Johane 9:17.
Bajuda ba gana go dumela seo. Ba ka ba ba nagana gore go swanetše go ba go na le leano le itšego magareng ga Jesu le motho yo gore a fore batho. Ba phetha ka gore tsela e kaone ya go rarolla bothata ke go botšiša batswadi ba mokgopedi yo ge e ba ruri e be e le sefofu.
Ithute ka mo go oketšegilego
Jesu o Dira Mehlolo
Mehlolo ya Jesu e bontšha’ng ka matla a gagwe le ka pušo ya gagwe ya nakong e tlago ge a tla be a buša lefase?
‘Kriste yo e Lego Matla a Modimo’
Mehlolo le dithuto tša Jesu Kriste di bontšha’ng ka Jehofa?


text:
“Le Dule le Swara Batho ba Mohuta Woo ka Tlhompho”
GA E sa le go tloga ka 1992, Sehlopha se Bušago se abetše bagolo bao ba nago le phihlelo le bao ba godilego moyeng gore ba thuše dikomiti tša sona go phetha mošomo wa tšona. * (Bona mongwalo wa ka tlase.) Bana babo rena ba bao ba thušago Sehlopha se Bušago, bao e lego ba bangwe ba “dinku tše dingwe,” ba thekga Sehlopha se Bušago ka tsela e kgolo kudu. (Johane 10:16) Ba ba gona dibokeng tša beke le beke tša dikomiti tšeo ba abetšwego go šoma le tšona. Mošomo wa bona ke go nea boitsebišo le ge e le bofe bjo bo hlokagalago le go nea ditšhišinyo. Ditho tša Sehlopha se Bušago ke tšona di dirago diphetho, ke moka bana babo rena bao ba ba thušago ba kgonthišetša gore diphetho tšeo di fihleletšwego di a latelwa. Bana babo rena ba ba ikemišeditše go dira mešomo le ge e le efe yeo ba e abelwago. Ba sepela le ditho tša Sehlopha se Bušago go ya dikopanong tše di kgethegilego le tša ditšhabatšhaba. Le gona ba ka abelwa go etela diofisi tša makala e le baemedi ba ntlokgolo.
Ngwanabo rena yo mongwe yo a hlanketšego e le mothuši wa Sehlopha se Bušago ga e sa le go tloga ka 1992 o re: “Ge ke dira mešomo yeo ke e abetšwego, Sehlopha se Bušago se kgona go swarega kutšwanyana ka ditaba tša moya.” Ngwanabo rena yo mongwe yo a hlanketšego e le mothuši wa Sehlopha se Bušago ka nywaga e 20 o re: “Ye e bile tokelo e kgolo kudu go di feta ka moka.”
Sehlopha se Bušago se neile bana babo rena ba bao ba botegago boikarabelo bjo bogolo kudu e bile se leboga kudu go šoma ga bona ka thata. Anke ka moka ga rena re “dule [re] swara batho ba mohuta woo ka tlhompho.”—Bafilipi 2:29.
^ par. 2 Gore o ithute ka mo go oketšegilego ka maikarabelo a dikomiti tše tshelelago tša Sehlopha se Bušago, bona lepokisi le le rego, “Kamoo Sehlopha se Bušago se Hlokomelago Dikgahlego tša Mmušo,” go kgaolo 12 ya puku ya Mmušo wa Modimo o a Buša!


text:
Karolo 20
Jesu Kriste o a Bolawa
Jesu o thea segopotšo se sefsa, o a ekwa gomme o kokotelwa koteng
KA MORAGO ga go ruta le go dira boboledi ka nywaga e meraro le seripa, Jesu o be a tseba gore nako ya gagwe ya go phela lefaseng e be e fihla bofelong. Baetapele ba bodumedi ba Bajuda ba be ba loga leano la go mmolaya, eupša ba be ba tšhaba gore batho bao ba bego ba dumela gore ke moporofeta ba tla tsoša mpherefere. Go sa le bjalo, Sathane o ile a tutuetša yo mongwe wa baapostola ba Jesu ba 12—Judase Isikariote—gore a mo eke. Baetapele ba bodumedi ba ile ba nea Judase ditsekana tše 30 tša silifera gore a eke Jesu.
Bošegong bja gagwe bja mafelelo, Jesu o ile a bokana gotee le baapostola ba gagwe gore ba gopole Paseka. Ka morago ga go raka Judase, o ile a thea segopotšo se sefsa, Sejo sa Morena sa Mantšiboa. O ile a tšea borotho, a rapela gomme a ngwathela baapostola bao ba šetšego ba 11. A re: “Se se bolela mmele wa-ka wo o tlago go newa ka baka la lena. Dulang le dira se e le go nkgopola.” O dirile bjalo le ka senwelo sa beine, a re: “Senwelo se se bolela kgwerano e mpsha ka baka la madi a-ka.”—Luka 22:19, 20.
Bošegong bjoo Jesu o ile a botša baapostola ba gagwe dilo tše dintši. O ile a ba nea taelo e mpsha—gore ba ratane ka lerato leo le se nago boithati. O itše: “Bohle ba tla tseba ka se gore le barutiwa ba-ka, ge e ba le ratana.” (Johane 13:34, 35) O ile a ba kgothaletša gore ba se ke ba dumelela dipelo tša bona di tshwenywa ke ditiragalo tše kwešago bohloko tšeo di bego di tla direga. Jesu o ile a ba rapelela ka mo go tseneletšego. Ba ile ba opela ditumišo ba le gotee gomme ba tšwa e le bošego.
Ge ba le tšhemong ya Getsemane, Jesu o ile a khunama a ntšha seo se lego pelong ya gagwe ka thapelo. Go se go ye kae, sehlopha sa madira, baperisita le batho ba bangwe se ile sa tla go mo golega. Judase o ile a batamela gomme a hlaola Jesu ka go mo atla. Ge madira a golega Jesu, baapostola ba ile ba tšhaba.
A eme pele ga lekgotla le le phagamego la Bajuda, Jesu o ile a itlhalosa e le Morwa wa Modimo. Lekgotla leo le ile la mmona molato wa thogako gomme la mo ahlolela lehu. Ke moka, Jesu o ile a išwa go Mmušiši wa Moroma Pontio Pilato. Gaešita le ge a hweditše Jesu a se na molato, o ile a mmušetša sehlopheng seo se bego se goeletša gore a bolawe.
Jesu o ile a išwa Gologotha, moo madira a Roma a ilego a mo kokotela koteng. Ka mohlolo, mosegare wa sekgalela o ile wa fetoga lefsifsi. Ka morago thapameng yeo, Jesu o ile a hwa gomme gwa ba le tšhišinyego e kgolo ya lefase. Setopo sa gagwe se ile sa bewa ka lebitleng leo le epilwego mafsikeng. Letšatšing le le latelago, baperisita ba ile ba tswalela lebitla gomme ba bea moleti mojakong wa lona. Na Jesu o be a tla dula sa ruri ka lebitleng leo? Aowa. Mohlolo o mogolo go e feta ka moka o be o le kgaufsi le go direga.
^ ser. 15 Bakeng sa tsebišo e oketšegilego mabapi le bohlokwa bja lehu la Jesu la sehlabelo, bona matlakala 47-56 ka pukung ya Ke Eng Seo ge e le Gabotse Beibele e se Rutago?
Ithute ka mo go oketšegilego
Topollo—Mpho e Kgolo Kudu ya Modimo
Topollo ke eng? E bolela’ng go wena?
Jehofa o Lokišetša “Topollo Bakeng sa go Lopolla ba Bantši”
Thuto e bonolo eupša e le e kwagalago e ka go thuša go batamela kgaufsi le Modimo.


text:
MAHUMO AO A LEGO KA LENTŠUNG LA MODIMO | JOBO 11–15
Jobo o be a Kgodišegile Gore Bahu ba tlo Tsoga
Jobo o bontšhitše tumelo ya gore Modimo a ka kgona go mo tsoša bahung
Jobo o ile a diriša sehlare, mohlomongwe sa mohlware go bontšha gore o kgodišegile gore Modimo a ka kgona go mo tsoša bahung
Medu e nabilego ya sehlare sa mohlware e kgona go hloga gape le ge kutu ya yona e remilwe. Ge feela medu e sa phela, sehlare seo se tla mela gape
Ge pula e ena ka morago ga komelelo, kutu ya sehlare sa mohlware yeo e omeletšego e kgona go phela gape, gomme ya tšweletša “thabe ya lekala go etša semela se senanana”


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Slovakia
Pekna cesta 17
831 52 BRATISLAVA 34
SLOVAK REPUBLIC
+421 2-49107611
Dinako tša go Bona Meago
Mošupologo go fihla ka Labohlano
8:00 a.m. go ya go 10:30 a.m. le 1:00 p.m. go ya go 3:30 p.m.
Go bona meago go tšea iri e tee le seripa
Mešomo yeo e dirwago
Go okamelwa modiro wa Dihlatse tša Jehofa tše fetago 26 500 tša Repabliki ya Czech le Slovakia. Go fetolelwa dipuku le dipukwana tša Beibele ka se-Czech, Polelo ya Diatla ya Repabliki ya Czech, Seromany (sa ka Bohlabela bja Slovakia), Seslovak le Polelo ya Diatla ya Slovakia.